text:
KANTORO YA MOPRESIDENTE
No 1521 4 Oktoboro 1995
MOLAO WA 58, 1995 MOLAO WA BOLAODI BJA MANGWALO A THUTO BJA
AFRIKA BORWA, 1995
Se, ke tsebio ya gore Mopresidente o dumete Molao wo o latelago, wo o
tsebiwago bjalo ka tshedimoo ka kakareto
MOLAO
Go kgontha twetopele le tiragato ya Legora la Mangwalo a
Thuto la Bosethaba mme maikemietong ao gwa hlangwa Bolaodi bja Mangwalo a
Thuto bja Afrika Borwa le go dumelela merero yeo e kgokaganego le seo.
(O saenilwe ke Mopresidente ka leleme la Seisemane)(O dumeletwe ka la 28
Setemere 1995)
OBEILWE ke Palamente ya Repapoliki ya
Afrika Borwa ka mokgwa wo o latelago:-
Ditlhaloo
- Mo Molaong wo, ntle le ge seo se lebiitwego se hlaloa ka mokgwa wo
mongwe
- "Bolaodi" e ra Bolaodi bja Mangwalo a Thuto bja Afrika Borwa
bjo bo hlamilwego ka seripa sa 3(viii)
- "khamphani" e ra khamphani goba mohlakanelwa wo o
tswaletwego, teo di ngwadiitwego ka tlase ga molao wo mongwe le wo
mongwe, mme di fana ka thuto le tlhahlo go baomi ba tona goba
bareki;(v)
- "Molaodi-Pharephare" e ra Molaodi-Pharephare wa Thuto;(I)
- "Letona" e ra letona la Thuto mabapi le diripa ta 4(2),
4(4), 4(5), 4(6), 5(1)9(c), 11, 13(2), 14 le 15(2), Letona la Thuto go tee
le Letona la ta Meomo; (vi)
- "Legora la Mangwalo a Thuto la Bosethaba" e ra Legora la
Mangwalo a Thuto la Bosethaba leo le dumeletwego ke Letona go
ngwadia maemo a bosethaba le mangwalo a thuto; (vii)
- "porofeene ya borutii yeo e beakantwego" e ra mokgatlo
goba mohlakanelwa wo e lego leloko la Khansele ya Setswalle sa Boomi sa
Thuto yeo e hlamilwego go ya ka Molao wa Setswalle sa Boomi sa Thuto,
1993 (Molao wa 146 wa 1993), mme o dumelelwa ke Letona maikemietong a
Molao; (ii)
- "Tlhaloo" e ra tlhaloo ka molawana; (x)
- "lengwalo la thuto " e ra tumelelo ya semolao ya go twelela
ga palo le mehuta yeo e nyakegago ya meputso le dinyakwa te dingwe
magatong ao a itego a Legora la Mangwalo a Thuto la Bosethaba bjalo ka
ge go bewa ke makgotla ao a amegago ao a ngwadiitwego mabakeng ao ke
Bolaodi bja Mangwalo a Thuto bja Afrika Borwa; (iv)
-
"ngwadiwa" e ra go ngwadiwa go ya ka Legora
la Mangwalo a Thuto la Bosethaba; (iii)
-
maemo" e ra ditlhaloo teo di ngwadiitwego
ta dipoelo ta thuto le tlhahlo le dinyakwa ta tlhahlobo teo di
sepelelanago le seo. (ix)
Maikemieto a Legora la Mangwalo a Thuto la Bosethaba
-
Maikemieto a Legora la Mangwalo a Thuto la Bosethaba
ke go -
- hlola legora leo le kopanego la bosethaba la dipoelo ta thuto;
- hlola phihlelelo go, tsela le twelopele ka gare go thuto, tlhahlo le
ditsela ta go ithutela moomo;
- kaonafata boleng bja thuto le tlhahlo;
- oketa lebelo la go bueta morago kgethologanyo ya pele ka go thuto,
tlhahlo le dikgoba ta meomo; ka go dira bjalo
- gwa thua tweleto yeo e feletego ya methopo ya bokgoni bja
baithuti le leago le ekonomi ya sethaba ka bophara.
Go hlangwa ga Bolaodi bja Mangwalo a Thuto bja Afrika Borwa
-
Mo go hlangwa setho sa molao seo se bitwago Bolaodi bja
Mangwalo a Thuto bja Afrika Borwa.
Tlhamo ya Bolaodi
-
(1) Bolaodi bo tla dirwa ke modulasetulo yo a tlago kgethwa
go ya ka seripana sa (2), maloko ao a tlago kgethwa go ya ka diripana ta
(3) le (4) le mohlankedi-phethii yo a tlago kgethwa go ka seripana sa (7).
(2) Letona le tla kgetha motho yo a nago le maitemogelo le
bokgoni mererong yeo e amanago le meomo ya Boalodi, go ba modulasetulo wa
Bolaodi.
(3) Letona le tla kgetha batho bao ba latelago bjalo ka maloko
a Bolaodi, ka mokgwa wo o hlalowago go seripana sa (4)
- leloko le tee leo le kgethilwego ke Molaodi-pharephare;
- leloko le tee leo le kgethilwego ke dihlogo ta mafapha a thuto a
diporofensi;
- leloko le tee leo le kgethilwego ke Molaodi-pharephare: Ta Meomo
- leloko le tee leo le kgethilwego ke Lekgotla la Tlhahlo ya
Bosethaba;
- maloko a mabedi ao a kgethilwego ke mekgatlo ya bosethaba yeo e
emelago boomi bo bo kopanego;
- maloko a mabedi ao a kgethilwego ke mekgatlo ya bosethaba yeo e
emelago kgwebo yeo e kopanego;
- leloko le tee leo le kgethilwego ke Komiti ya Dihlogo ta Yunibesithi
yeo e hlamilwego ke seripa sa 6 sa Molao wa Yunibesithi, 1955 (Molao wa
No 61 wa 1955);
- leloko le tee leo le kgethilwego ke Komiti ya Dihlogo ta Yunibesithi
yeo e hlamilwego ke seripa sa 2 sa Molao wa Dithekinikone, 1993 (Molao
wa No 125 wa 1993);
- leloko le tee leo le kgethilwego ke lekgotla la bosethaba leo le
emelago balaodi ba dikholethe ta borutii mme ba dumelelwa ke
Letona mabapi le se;
- leloko le tee leo le kgethilwego ke lekgotla la bosethaba leo le
emelago balaodi ba dikholethe ta dithekinikale mme di dumelelwa ke
Letona mabapi le se;
- leloko le tee leo le kgethilwego ke lekgotla la bosethaba leo le
emelago dikholethe ntle le dikholethe ta borutii le
dithekinikale mme di dumelelwa ke Letona mabapi le se;
- leloko le tee leo le kgethilwego ke mekgatlo ya bosethaba yeo e
emelago lefapha la thuto ya mathomo ya batho ba bagolo mme le dumelelwa
ke Letona mabapi le se;
- leloko le tee leo le kgethilwego ke mekgatlo ya bosethaba yeo e
emelago lefapha la tweleto ya thuto ya motheo ya bana mme le
dumelelwa ke Letona mabapi le se;
- maloko a mabedi ao a khethilwego ke porofeene yeo e kopanego ya
barutii
- maloko a mabedi ao a kgethilwego ke mekgatlo ya bosethaba yeo e
emelago bahlahleledi le bahlahli mme ba dumelelwa ke Letona mabapi le
se;
- leloko le tee leo le kgethilwego ke mekgatlo ya bosethaba yeo e
emelago lefapha dinyakwa ta thuto yeo e ikgethago mme le dumelelwa ke
Letona mabapi le se;
- Maloko ao a sa fetego a tshela ao a kgethilwego ke Letona ka go
omia matla a gagwe
- Maloko ao a sa fetego a mabedi ao a kgethilwego ke Bolaodi ka go
omia matla a bjona mme a fetetwa go Letona go dumelelwa.
(4) Go nyaka dikgetho bjalo ka ge go beilwe go seripana sa
(3), Letona le tla ntha tsebio ka go Kuranta ya Mmuo ka
maikemieto a gagwe a go thwala maloko a Bolaodi, mme o tla kgopela
lekgotla goba mokgatlo wo mongwe le wo mongw e mo mafapheng ao a boletwego
go seripana sa (3), go hlagia maina a batho bao, go ya ka maitemogelo le
bokgoni mererong yeo e lego mabapi le meomo ya Bolaodi, e ka bago baomi ba
maleba go ka thwalwa bjalo ka maloko a Bolaodi, mme ge go hlagiwa maina a
bao ba kgethilwego, go tla etwa molao wa boemedi.
(5) Mabakeng a dikgetho teo di boletwego go temana ya (n)
ya seripana sa (3), ga go na kgetho ya go feta motho o tee yeo e tlago dirwa
ke mokgatlo goba kopano yenngwe le ye nngwe.
(6) Leloko la Bolaodi ntle le mohlankedi-phethii, le tla
dula kantorong lebaka leo le sa fetego mengwaga ye meraro, bjalo ka ge go tla
twa go Letona, nakong ya go thwalwa ga gagwe, mme leloko le ka nna la
kgethwa gape go fetieta pele nako ya gagwe ya go dula kantorong ge nako ya
gagwe ya mathomo e fetile.
(7) Letona ge a tlata sekgoba se sengwe le se sengwe o tla
ela hloko ditlhaloo ta seripana sa (3)
(8) Maloko ao a boletwego mo go seripana sa (2) le (3), a
tla re, ka tumelelo ya Letona, a kgetha motho yo a nago le bokgoni go ba
mohlankedi-phethii mo mabakeng a moomo ao a tlago bewa ke Bolaodi ka
tumelelo ya Letona , yeo e filwego go tee le Letona la ta Matlotlo.
Meomo ya Bolaodi
- (1) Go ya ka ditlhaloo ta seripana sa (2), Bolaodi bo tla
- (i) hlokomela twetopele ya Legora la Mangwalo a Thuto la
Bosethaba: le
(ii) go hlama le go kwalakwata melaotshepeto le dinyakwa
ta -
- go ngwadiwa ga makgotla ao a nago le maikarabelo a go hlama maemo
goba boleng bja thuto le tlhahlo: le
- tumelelo ya makgotla ao a nago le maikarabelo a go ela
hloko le go sekaseka diphihlelelo go ya ka maemo ao goba mangwalo a
thuto:
- hlokomela tirio ya Legora la Mangwalo a Thuto la Bosethaba, go
akareta le
- go ngwadiwa le tumelelo ya makgotla ao a bolelwago go temana ya (a)
le go fiwa ga meomo:
- go ngwadiwa ga maemo a bosethaba le mangwalo a thuto:
- magato a go netefata go sepelelana le melao ya tumelelo: le
- magato a go netefata gore maemo le mangwalo a thuto ao a
ngwadiitwego a phenkgiana le a bodithabathaba:
- eleta Letona mo mererong yeo e amago ngwadio ya maemo le mangwalo a
thuto: le
- maikarabelo a taolo ya matlotlo a Bolaodi.
(2). Bolaodi bo tla ala morago maikemieto a Legora la
Mangwalo a Thuto la Bosethaba bjalo ka ge go hlaloitwe go seripa sa 2
mme bja dira meomo ya Bolaodi bjalo ka ge go hlaloitwe go seripana sa
(1)
- morago ga go ikgokaganya le thomianommogo ya mafapha a mmuo,
makgotla a mmuo, dikhamphani, makgotla le ditlhangwa teo di nago le
maikarabelo go thuto, tlhahlo le tumelelo ya maemo ao a tlago dumelelwa ke
Legora la Mangwalo a Thuto la Bosethaba:
- go elwa hloko bokgoni bja Palamente le tlhakamelao ya porofensi go ya ka
seripa sa 126 sa Molaotheo, le ditokelo, matla le meomo ya makgotla a
taolo a yunibesithi goba diyunibesithi le thekinikone goba dithekinikone
bjalo ka ge go hlaloitwe ka go wo mongwe le wo mongwe wa Palamente.
Meomo ya mohlankedi-phethii
-
(1) Mohlankedi-phethii o tla
- ba le maikarabelo go Bolaodi go diragata mediro ya yona go ya ka Molao
wo:
- hlokomela bahlankedi le baomi ba Bolaodi: le
-
go ba mohlankedi wa ta dithelete ta Bolaodi yo a
nago le maikarabelo a go ngwala dithelete teo di amogelwago, ditefelo
le dithoto teo di uthago teo di rekwago ke Bolaodi.
(2) Mohlankedi-phethii o tla thuwa mo meomong ya gagwe
go ya ka seripana sa (1) ke bahlankedi le baomi bao ba Bolaodi go ya ka mo
mohlankedi-phethii a ka laelago ka gona lebakeng le.
Matla a Bolaodi
-
(1)
-
Bolaodi bo ka hlama dikomiti mme bja kgetha batho bao e
sego maloko a Bolaodi go dikomiti teo.
-
Bolaodi bo tla kgetha modulasetulo wa komiti ye nngwe le
ye nngwe.
- Bolaodi bo ka walalanya goba bja aga komiti ka leswa
- Bolaodi bo ka fa maatla a bjona, ntle le matla ao go bolelwago ka wona
go seripa se, go ye nngwe le ye nngwe ya dikomiti, fela bo se teelwe
matla ao a bo filego mme ka nako ye nngwe le ye nngwe bo ka tea matla
ao.
- Bolaodi bo ka fetola goba go beela thoko sephetho sa komiti yeo.
(2) Bolaodi bo ka rarolla dikgakgano mabapi le tiragato ya
meomo yeo e bolelwago go seripa sa 5.
(3) Bolaodi bo ka reka goba bja tloa dithoto.
(4) Bolaodi bo ka dira gore go dirwe dinyakiio teo bo
teago gore kemaswanedi a go dira meomo ya bjona.
(5) Bolaodi bo tla dira moomo wo mongwe le wo mongwe wo
Letona a tlago o laela wo o sepelelanago le Legora la Mangwalo a Thuto la
Bosethaba.
Dikopano ta Bolaodi le dikomiti
- (1) Dikopano ta Bolaodi goba ta dikomiti di tla swarwa ka dinako teo
le mafelo ao modulasetulo wa Bolaodi goba komiti a ka di beago.
(2) Tshepeto ya Bolaodi goba ya komiti e ka se itiwe ke
sekgoba seo se bulegilego mo go Bolaodi goba komiti, bjalo ka ge e le gore
(3) modulasetulo wa Bolaodi goba wa komiti ga a gona kopanong
ya Bolaodi goba komiti, ge go le bjalo, maloko ao a lego gona a tla kgetha
motho magareng a bona go dula setulo kopanong yeo.
(4) Bolaodi bo swanete go bea melao ya tshepeto ya ditaba
dikopanong ta bjona goba dikopanong ta komiti, go akaretwa le khoramo ya
dikopano teo.
Go tlogela kantoro ga maloko a Bolaodi
-
Modulasetulo goba leloko le lengwe le lengwe la Bolaodi ao
go boletwego ka bona go seripa sa 4(3) ba tla tlogela kantoro ge
- dithoto ta gagwe di terwe goba a tsena ka gare ga kwano le bao a ba
kolotago;
- e ba o okwa bjalo ka motho yo a arakanego mogopolong go ya ka molao wo
mongwe le wo mongwe;
- a ile a se be gona dikopanong te tharo ta go latelana ta Bolaodi
ntle le tumelelo go twa go Bolaodi;
- a kgopela go itokolla ka go fa tsebio ka go ngwala go Letona; goba
- nakong ya go ba gona ga gagwe kantorong, o ile a hwetwa molato wa
bosenyi mme wa iwa kgolegong ntle le tefio.
Dithelete ta Bolaodi
-
(1) Dithelete ta Bolaodi di tla dirwa ke
- dithelete teo di beilwego ke Palamente go tweleta
maikemieto a Bolaodi;
- dithelete teo di amogetwego ke Bolaodi go ya ka melawana ya
seripa sa 14;
- dithelete teo di hweditwego ka dikadimo teo di dirilwego ke
Bolaodi ka tumelelo ya Letona, yeo e filwego go tee le Letona la ta
Matlotlo;
- dimpho, diabelwa goba diroyalithi teo di amogetwego ke Bolaodi; le
- maokoto a dipeeleto ta poloko
(2) Bolaodi bo tla ntha thelete ya ditshenyegelo ta
meomo ya yona.
- (3)
- (a) Bolaodi mo ngwageng wo mongwe le wo mongwe wa dithelete, ka nako
yeo le ka mokgwa wo Letona le ka kganyogago ka gona, bo tla tlia
ditatamente ta ditekanyeto ta letseno le ditshenyegelo ta ngwaga
wo o thomago go Letona gore di dumelelwe.
(b) Dithelete teo di boletwego go seripana sa (1)(a)
di tla omiwa ke Bolaodi go ya ka setatamente seo se dumeletwego sa
temana ya (a), mme thelete yeo e sa omiwago e tla fetietwa pele
go letseno la ngwaga wa dithelete wo o latelago.
(4) Go ya ka ditlhaloo ta seripana (3)(b), Bolaodi bo ka
beeleta seripa se sengwe le se sengwe sa dithelete ta bjona, bjalo ka ge
Letona, go tee le Letona la ta Matlotlo ba ka dumela.
(5) Bolaodi bo ka lefia goba bja fetia ditefelo ta -
- go dumelelwa ga ngwadio goba tumelelo; le
- ditirelo teo di fiwago ke Bolaodi
Bahlankedi le baomi ba Bolaodi
- Bolaodi bo ka, go ya ka mabaka a moomo ao a beilwego ke Bolaodi ka
tumelelo ya Letona, go tee le Letona la ta Matlotlo, kgetha bahlankedi le
baomi bjalo ka ge Bolaodi bo ka bona go le bohlokwa go phethagata
meomo ya bjona go ya ka Molao wo.
Dithuatiro (allowances) le megolo ya maloko a Bolaodi le
dikomiti
-
Modulasetulo, leloko le lengwe le le lengwe la Bolaodi le
motho yo mongwe le yo mongwe yo a kgethilwego bjalo ka leloko la komiti ka
tlase ga seripa sa 7(1) yo a sego moomong wa lebaka ka moka wa mmuo, a
ka lefelwa ke Bolaodi, meomong yeo a e dirago mabapi le merero ya Bolaodi
goba komiti
- ditshenyegelo ta maeto le dithuatiro te dingwe; le
-
lebakeng la modulasetulo wa Bolaodi, go ka ba le koketo
ya mogolo go ya mo Letona, go tee le Letona la ta Matlotlo ba ka bonago.
Tshenko ya dipuku le pego ya ngwaga
- (1) Dipuku ta diakhaonto le ditatamente ta dithelete ta Bolaodi di
tla tsinkelwa ke Radipuku-Pharephare mafelelong a ngwaga wo mongwe le wo
mongwe wa dithelete.
(2) Bolaodi bo swanete go hlagia, pele ga dikgwedi te
tshelelago morago ga pheletong ya ngwaga wo mongwe le wo mongwe wa
dithelete, pego go Letona ka mokgwa wo Letona le nyakago ka gona mo
moomong wa bjona nakong ya ngwaga wa dithelete, go akareta le letlakala
la thadio leo le sekasekilwego ke ba dipuku le setatamente sa letseno le
ditshenyegelo.
(3) Letona le tla hlagia dikgatio ta pego, go akareta
le letlakala la thadio le setatamente sa letseno le ditshenyegelo teo di
bolelwago go seripana sa (2), ka Palamenteng lebakeng la matati a 14
morago ga go amogela pego yeo ge e le gore Palamente e dute setlheng sa ka
mehla, goba ge Palamente e sa dula ga mehleng, e tla ba matati a 14 morago
ga go thoma ga setlha sa mehleng.
Melawana
-
Bolaodi, ka tumelelo ya Letona, bo ka hlama melawana mabapi
le
- morero wo mongwe le wo mongwe wo, go ya ka Molao wo, o swanete goba o
dumelete go hlangwa:
- dithelete teo di lefelwago Bolaodi ta merero yeo go bolelwago ka
yona go seripa sa10(5)(a) le (b); le
- morero wo mongwe le wo mongwe wo o swanetego go laolwa goba o nyakega
go diragata ditlhaloo ta Molao wo.
Ditlhaloo ta lebaka la diphethogo ta makgotla ao a lego
gona
- (1) Lekgotla le lengwe le le lengwe leo le tlhamilwego ka molao leo le
dirago meomo ya go swana le ya Bolaodi bjalo ka ge go hlaloitwe go
seripa sa 5 le tla twela pele go dira meomo yeo go fihlela lekgotla leo
le fediwa goba meomo ya lona e fetolwa ke molao.
(2) Ga go lekgotla leo le hlaloitwego go seripana sa (1)
le tlago fediwa goba meomo ya lekgotla le lengwe le le lengwe le le bjalo
ya fetolwa pele ga ge Bolaodi le lekgotla bobedi di senkile ditlamorago ta
phedio goba phetogo yeo le tiragato ya Legora la Mangwalo a Thuto la
Bosethaba mme ba dirile dithiinyo go Letona.
(3) Seripa se se ka se diriwe go lekgotla le le lengwe le le
lengwe leo le hlamilwego ka molao wa poraebete wa Yunibesithi.
Leina le le kopana
-
Molao wo o tla bitwa Molao wa Bolaodi bja Mangwalo a Thuto
bja Afrika Borwa.
Print friendly version


c: text/html

text:
Na o a Gopola?
Na o badile ka kelohloko ditokollo tša morago bjale tša Morokami? Bona ge e ba o ka kgona go araba dipotšišo tše di latelago:
Na ke ga maleba gore Bakriste ba fiše ditopo?
Taba ya ge e ba setopo sa motho se tla fišwa goba se tla bolokwa ke phetho ya motho ka noši. Gaešita le ge Beibele e sa bolele ka botlalo ka taba ye, ke gabohlokwa go lemoga gore setopo sa Kgoši Saulo le morwa wa gagwe e lego Jonathane di ile tša fišwa ke moka tša bolokwa. (1 Sam. 31:2, 8-13)—6/15, letlakala 7.
Re ka kgonthišega bjang gore Modimo ga se yena a bakago dilo tše mpe?
Modimo o lokile ditseleng tša gagwe ka moka. O rata toka, o a botega e bile o letlile. Le gona Jehofa o na le lerato le legolo e bile ke yo a gaugelago. (Doit. 32:4; Ps. 145:17; Jak. 5:11)—7/1, letlakala 4.
Ke ditlhohlo dife tšeo motho a ka lebeletšanago le tšona ge a hudugela nageng e šele moo go nago le tlhokagalo e kgolo?
Ditlhohlo tše tharo ke (1) go tlwaela tsela e mpsha ya bophelo, (2) go hlologela gae le (3) go tlwaelana le bana babo rena ba moo. Ba bantši bao ba fentšego ditlhohlo tše ba ile ba šegofatšwa kudu.—7/15, matlakala 4-5.
Ke ka baka la’ng bana babo Josefa ba ile ba mo hloya?
Le lengwe la mabaka ke gore Jakobo o be a rata Josefa kudu, a ba a mo nea seaparo se sebotse. Bana babo Josefa ba ile ba ba le lehufa gomme ba mo rekišetša bokgobeng.—8/1, matlakala 11-13.
Ke ka baka la’ng dipampišana tša rena tše difsa di atlega kudu e bile go le bonolo go di diriša?
Ka moka ga tšona di hlamilwe go swana. Pampišana e nngwe le e nngwe e re kgothaletša go bala temana ya Beibele le go botšiša mong wa ntlo potšišo. Go sa šetšwe gore mong wa ntlo o kgetha karabo efe, re ka e bula ke moka ra mmontšha seo Beibele e se bolelago. Le gona re ka mo šupetša potšišo yeo re tlago go e ahlaahla ge re boa.—8/15, matlakala 13-14.
Peshitta ya Sesiria ke eng?
Sesiria, e lego o mongwe wa mebolelo ya Searama, se be se dirišwa kudu lekgolong la bobedi goba la boraro la nywaga C.E. Go bonagala Sesiria e bile leleme la mathomo leo go lona go fetoletšwego dikarolo tša Mangwalo a Bakriste a Segerika. Beibele ya Sesiria e ile ya tsebja e le Peshitta.—9/1, matlakala 13-14.
Ke eng seo batswadi ba Bakriste ba ka se dirago gore ba diše bana ba bona?
Go bohlokwa gore le theetše bana ba lena gore le kgone go ba tseba. Katanelang go ba fepa moyeng. Ka mohlala, ba hlahleng ka lerato ge ba thoma go belaela tše dingwe tša dilo tša moya.—9/15, matlakala 18-21.
Ke dilo dife tšeo di ka se sa bago gona Mmušong wa Modimo?
Mathata a tša maphelo, lehu, go hloka mošomo, ntwa, tlhaelelo ya dijo le bodiidi di ka se sa ba gona.—10/1, matlakala 6-7.
Ke kgwerano efe ka Beibeleng yeo e dirago gore ba bangwe ba kgone go buša le Kriste?
Ka morago ga gore Jesu a je Paseka ya mafelelo le baapostola ba gagwe, o ile a dira kgwerano le barutiwa ba gagwe ba botegago, yeo e bitšwago kgwerano ya Mmušo. (Luka 22:28-30) E ile ya ba kgonthišetša gore ba be ba tla buša le Jesu legodimong.—10/15, matlakala 16-17.
Nea mehlala e mebedi ya ka Beibeleng yeo e hlatselago gore Sathane ke wa kgonthe.
Mangwalo a re Sathane o ile a bolela le Jesu e le ge a leka go mo goketša. Le gona, mehleng ya Jobo, Sathane o ile a bolela le Modimo. Dipego tše di hlatsela gore Sathane ke wa kgonthe.—11/1, matlakala 4-5.
“Batho ba leina la gagwe” bao Jakobo a boletšego ka bona go Ditiro 15:14 ke bomang?
Batho ba e be e le badumedi ba Bajuda le bao e sego Bajuda bao Modimo a ba kgethilego gore e be morafo o kgethilwego “gore [o] bolele gohle mabothakga” a Yo a o biditšego. (1 Pet. 2:9, 10)—11/15, matlakala 24-25.
Timgad e be e le kae, gomme ba bangwe ba batho ba moo ba be ba phela bophelo bja mohuta mang?
Timgad e be e le toropo e kgolo ya Roma ka Leboa la Afrika (lehono ke Algeria). Ge mongwalokgwaro o mongwe wo o utolotšwego ke baepi ba marope o bontšha kgopolo yeo batho ba bangwe ba moo ba bego ba na le yona, o re: “Go tsoma, go hlapa, go bapala le go sega—ke bjona bophelo!” Se se swana le kgopolo yeo go boletšwego ka yona go 1 Bakorinthe 15:32.—12/1, matlakala 8-10.

robotstxt: allowed

filter: keep


text:
Go Lebeletšana le Mathata a Lehono ka Sebete
“Modimo ke setšhabelo le matla a rena, ke thušo yeo e hwetšagalago gabonolo nakong ya ditlalelo.”—PS. 46:1.
1, 2. Batho ba bantši ba lebeletšane le mathata afe, eupša bahlanka ba Modimo bona ba kganyoga eng?
RE PHELA nakong ya mathata. Lefase le tletše ka dikotsi. Ditšhišinyego tša lefase, di-tsunami, mello ya hlaga, mafula, dithabamollo le madimo di baketše batho tshenyo e kgolo. Go oketša moo, mathata a lapa le maemo a thata a tlišeditše batho poifo le manyami. Ka kgonthe “nako le ditiragalo tšeo di sa letelwago” di re wela ka moka.—Mmo. 9:11.
2 Bahlanka ba Modimo ka moka ba kgonne go lebeletšana le maemo a bjalo a gateletšago. Lega go le bjalo, re nyaka go ikemišetša go lebana le mathata le ge e le afe ao re ka kopanago le ona nakong e tlago ge bofelo bja tshepedišo ye bo dutše bo batamela. Re ka lebeletšana bjang le ditlhohlo tše gomme tša se re fenye? Ke eng seo se tlago go re thuša go lebeletšana le mathata a lehono ka sebete?
ITHUTE GO BAO BA BONTŠHITŠEGO SEBETE BOPHELONG
3. Go etša ge go bontšhitšwe go Baroma 15:4, re ka homotšwa bjang ge re lebeletšane le maemo a gateletšago?
3 Gaešita le ge maemo a thata a kgoma batho kudu go feta le ge e le neng pele, mathata a gateletšago ga se la mathomo a wela batho. Anke re boneng seo re ka ithutago sona go ba bangwe ba bahlanka ba Modimo bao ka katlego ba bontšhitšego sebete bophelong nakong e fetilego.—Baroma 15:4.
4. Dafida o ile a kgotlelela mathata afe, gona o thušitšwe ke eng?
4 Nagana ka Dafida. Magareng ga dilo tše dingwe, o ile a swanelwa ke go kgotlelela kgalefo ya kgoši, go hlaselwa ke lenaba, go thopša ga basadi ba gagwe, go radiiwa ke bagwera ba gagwe le go gateletšega maikwelong. (1 Sam. 18:8, 9; 30:1-5; 2 Sam. 17:1-3; 24:15, 17; Ps. 38:4-8) Dipego tša Beibele tša bophelo bja Dafida di bontšha gabotse bohloko bjo bo bakilwego ke mathata ao. Lega go le bjalo, ga se tša fokodiša tumelo ya gagwe. O ile a bolela a na le tumelo e tiilego gore: “Jehofa ke sebo sa bophelo bja ka. Ke tla tšhoga mang?”—Ps. 27:1; bala Psalme 27:5, 10.
5. Aborahama le Sara ba thušitšwe ke eng go lebeletšana le bophelo bjo thata?
5 Aborahama le Sara ba feditše nako e ntši ya bophelo bja bona ba dula ditenteng e le badiiledi dinageng tše šele. Bophelo bo be bo se bonolo go bona ka mehla. Lega go le bjalo, ba ile ba ikemišetša go lebeletšana le dilo tše bjalo ka tlala le dikotsi go tšwa ditšhabeng tšeo di bego di ba dikologile. (Gen. 12:10; 14:14-16) Ba kgonne bjang go dira se? Lentšu la Modimo le re botša gore Aborahama “o be a letetše motse wo o nago le metheo ya kgonthe, woo mohlami le moagi wa wona e lego Modimo.” (Baheb. 11:8-10) Aborahama le Sara ba ile ba dula ba nagana ka dilo tšeo di letšego ka pele, ba se dumelele lefase leo le ba dikologilego le fokodiša tumelo ya bona.
6. Re ka ekiša bjang Jobo?
6 Jobo o ile a lebana le dikgateletšo tše kgolo. Akanya gore o ile a ikwa bjang ge dilo ka moka di be di bonagala di sa mo sepelele gabotse bophelong bja gagwe. (Jobo 3:3, 11) Seo se ilego sa befiša ditaba le go feta ke gore o be a sa kwešiše ka botlalo lebaka leo ka lona dilo tšeo ka moka di bego di mo diragalela. Lega go le bjalo, ga se a ka a hwa matwa. O ile a kgomarela potego ya gagwe le tumelo ya gagwe go Modimo. (Bala Jobo 27:5.) A mohlala o mobotse gakaakaang woo re ka o ekišago!
7. Paulo o ile a lebeletšana le eng ge a be a hlankela Modimo, eupša ke eng seo a se lemogilego seo se mo thušitšego go tšwela pele a na le sebete?
7 Le gona, nagana ka mohlala wa moapostola Paulo. O ile a lebeletšana le ‘dikotsi tša motseng, dikotsi tša lešokeng le dikotsi tša lewatleng.’ O boletše ka ‘tlala le lenyora, go tonya le go se be le diaparo.’ Paulo o ile a ba a bolela ka go fetša ‘bošego le mosegare a le bodibeng bja lewatle,’ mohlomongwe ka baka la gore a ile a robegelwa ke sekepe. (2 Bakor. 11:23-27) Go sa šetšwe dilo tše ka moka, ela hloko boemo bja kgopolo bjo a bo bontšhitšego ka morago ga ge a lebane le lehu ge a hlankela Modimo ge a re: “Se e be e le gore re se ke ra ipota, eupša re bote Modimo yo a tsošago bahu. O re hlakodišitše selong se segolo gakaalo sa go swana le lehu e bile o tla re hlakodiša.” (2 Bakor. 1:8-10) Ke batho ba sego kae bao ba ilego ba lebeletšana le ditiragalo tše dintši tše di sa kgahlišego go etša Paulo. Lega go le bjalo, ba bantši ba rena re ikwa ka tsela e swanago le ya gagwe gomme mohlala wa gagwe wa go ba le sebete o ka re homotša.
PHEMA GO FENYWA KE MATHATA A BOPHELO
8. Mathata a lehono a ka re kgoma bjang? Bontšha.
8 Lefaseng la lehono leo le tletšego ka dikotsi, ditlhohlo le dikgateletšo, batho ba bantši ba ikwa ba imelwa. Gaešita le Bakriste ba bangwe ba ile ba ikwa ka tsela yeo. Lani, * yo a bego a thabela tirelo ya nako e tletšego le monna wa gagwe kua Australia, o bolela gore ge a be a hwetša gore o swerwe ke kankere ya matswele, go be go tloga go tšhoša gomme a ikwa eka o rathilwe ke legadima. O re: “Dikalafo tša kankere di ile tša ntira gore ke babje kudu, le gona ke be ke ikwa eka ga ke na mohola.” Ka nako e swanago, Lani o be a swanetše go hlokomela monna wa gagwe, yoo a bego a sa tšwa go buiwa mokokotlong. Ge e ba re ikhwetša re le boemong bjo bjalo, re ka dira eng?
9, 10. (a) Ke eng seo re sa swanelago go dumelela Sathane a re dira sona? (b) Re ka lebeletšana bjang le therešo yeo go boletšwego ka yona go Ditiro 14:22?
9 Ke mo gobotse go gopola gore Sathane o nyaka go fokodiša tumelo ya rena a diriša dilo tšeo di re tlaišago. Lega go le bjalo, ga se ra swanela go mo dumelela gore a re amoge lethabo ka tsela ye. Diema 24:10 e re: “Na o ipontšhitše o nyamile letšatšing la tlalelo? Gona matla a gago a tla hlaela.” Go naganišiša ka mehlala ya ka Beibeleng e bjalo ka yeo go boletšwego ka yona pejana go tla re thuša gore re rape sebete ge re lebeletšane le mathata.
10 Le gona ke mo gobotse go dula re gopola gore re ka se kgone go fediša mathata ka moka. Ge e le gabotse, re ka letela go lebeletšana le ona. (2 Tim. 3:12) Ditiro 14:22 e re botša gore: “Re swanetše go tsena mmušong wa Modimo ka ditlaišego tše dintši.” Go e na le go ikwa o nyemile moko, go re’ng o sa lebelele mathata e le sebaka sa go bontšha sebete seo se theilwego tumelong ya gago ya gore Modimo a ka kgona go go thuša?
11. Re ka phema bjang go fenywa ke mathata a bophelo?
11 Re swanetše go dula re nagana ka dilo tše dibotse. Lentšu la Modimo le re botša gore: “Pelo e thabilego e ediša sefahlego, eupša moya o a nyama ge pelo e kwele bohloko.” (Die. 15:13) Ke kgale banyakišiši ba tša kalafo ba lemogile gore go nagana ka dilo tše dibotse go ka fodiša motho. Balwetši ba bantši bao ba neilwego diphilisi tšeo di bonagalago eka di a thuša, ba ile ba ikwa ba imologile feela ka gobane ba be ba nagana gore diphilisi tšeo di a ba hola. Ka lehlakoreng le lengwe, ge balwetši bao ba neilwego diphilisi ba nagana gore di ka se ba hole, ba ile ba ikwa ba sa holege. Boemo bja molwetši bja tša maphelo bo ile bja mpefala feela ka gobane a boditšwe gore seokobatši seo se tla ba le ditlamorago tše sa kgahlišego. Ge motho a dula a nagana ka maemo ao a ka se kgonego go a fetoša, a ka feleletša a nyemile moko. Se se kgahlišago ke gore Jehofa o re nea thušo ya kgonthe. Gaešita le dinakong tša kotsi, o re nea thušo ya kgonthe ka kgothatšo yeo e hwetšwago ka Lentšung la gagwe, ka thekgo yeo re e hwetšago go bana babo rena le dikgaetšedi gotee le ka matla ao a hwetšagalago ka moya o mokgethwa. Go dula re nagana ka dilo tše go tla dira gore re be le mahlahla. Go e na le gore motho a dule a nagana ka ditiragalo tše di sa kgahlišego, o swanetše go dira sohle seo o ka se kgonago gore a lebeletšane le bothata bjo bongwe le bjo bongwe bjo bo tšwelelago gomme a phegelele dilo tše dibotse bophelong bja gagwe.—Die. 17:22.
12, 13. (a) Ke eng seo se thušitšego bahlanka ba Modimo go kgotlelela ditlamorago tša dikotsi tša tlhago? Bontšha. (b) Dinakong tša kotsi, re ka bona bjang gore selo se bohlokwa kudu bophelong bja motho ke sefe?
12 Morago bjale, go bile le dikotsi tše dikgolo dinageng tše dingwe. Seo se lemogegago ke gore bana babo rena ba bantši ba ile ba kgotlelela ka tsela e makatšago. Se ga se bolele gore go be go le bonolo. Mathomong a 2010, tšhišinyego e kgolo ya lefase le tsunami kua Chile di ile tša senya magae le diphahlo tše dintši tša bana babo rena, gomme maemong a mangwe ba lobile dilo tšeo ba bego ba iphediša ka tšona. Go sa šetšwe se, bana babo rena ba ile ba tšwela pele moyeng. Samuel, yoo legae la gagwe le ilego la senyega ka mo go feletšego, o itše: “Gaešita le maemong a ao a sa kgahlišego, nna le mosadi wa ka le ka mohla ga se ra ka ra kgaotša go ba gona dibokeng le modirong wa boboledi. Ke nagana gore go dira dilo tše go re thušitše gore re se be tlalelong.” Bona gotee le ba bangwe ba bantši ga se ba ka ba gadima morago, eupša ba ile ba tšwela pele ka tirelo ya Jehofa.
13 Ka September 2009, karolo ya ka godimo ga 80 lekgolong ya Manila, Philippines, e ile ya aparelwa ke mafula. Monna yo mongwe wa mohumi yo a lobilego dilo tše dintši o itše: “Mafula ga a ba le kgethollo, a ile a tlišetša badiidi le bahumi mathata le tlaišego.” Se se re gopotša keletšo e bohlale ya Jesu ge a re: “Ipolokeleng matlotlo legodimong, moo tshwele le ge e le ruse di sa jego, le moo mahodu a sa thubego a utswa.” (Mat. 6:20) Go thea maphelo a rena dilong tše di bonagalago, tšeo di ka nyamelago ka bjako, gantši go feleletša ka manyami. Ruri ke gabohlale gore maphelong a rena re etiše pele tswalano ya rena le Jehofa, yeo e ka dulago e le gona go sa šetšwe seo se re diragalelago!—Bala Baheberu 13:5, 6.
MABAKA A GORE RE BE LE SEBETE
14. Re na le mabaka afe a gore re be le sebete?
14 Jesu o ile a dumela gore go be go tla ba le mathata nakong ya go ba gona ga gagwe, eupša o itše: “Le se ke la tšhoga.” (Luka 21:9) Re na le mabaka a gore re be le sebete ka ge re thekgwa ke Kgoši ya rena e lego Jesu le Mmopi wa legohle. Paulo o kgothaditše Timotheo ka gore: “Modimo ga se a re nea moya wa bofšega, eupša o re neile wa matla le lerato le wa go hlaphogelwa monaganong.”—2 Tim. 1:7.
15. Nea mehlala ya kgodišego yeo e bontšhitšwego ke bahlanka ba Modimo gomme o hlalose kamoo le rena re ka bontšhago sebete se swanago.
15 Ela hloko a mangwe a mantšu ao a boletšwego ke bahlanka ba Modimo bao ba bego ba na le kgodišego e tiilego. Dafida o itše: “Jehofa ke matla a ka le kotse ya ka. Pelo ya ka e mmotile, le gona ke thušitšwe, moo pelo ya ka e hlalalago.” (Ps. 28:7) Paulo o ile a bontšha kgodišego e sa šišinyegego, ge a re: “Dilong tše tšohle re tšwa re fentše ka mo go feletšego ka yena yo a re ratilego.” (Baroma 8:37) Ka tsela e swanago, ge Jesu a be a lebeletšane le kotsi, ga go pelaelo gore o ile a bontšha gore o be a na le tswalano e tiilego le Modimo, ge a re: “Ga ke noši gobane Tate o na le nna.” (Joh. 16:32) Re lemoga eng mantšung a? A bontšha gore re swanetše go bota Jehofa ka go se šišinyege. Go dula re holofela Modimo ka tsela e swanago go tla re nea sebete sa go lebeletšana le mathata le ge e le afe a lehono.—Bala Psalme 46:1-3.
HOLWA KE DITOKIŠETŠO TŠA GO RE THUŠA GO BA LE SEBETE
16. Ke ka baka la’ng e le gabohlokwa gore re ithute Lentšu la Modimo?
16 E le gore Mokriste a be le sebete, ga se a swanela go ithekga ka bohlale bja gagwe. Go e na le moo, o swanetše go tseba Modimo le go ithekga ka yena. Re ka dira se ka go ithuta Lentšu la gagwe le le ngwadilwego, e lego Beibele. Kgaetšedi yo mongwe yo a gateletšegilego o hlalosa seo se mo thušago, ka gore: “Ke dula ke bala ditemana tšeo di homotšago ka mo go kgethegilego.” Na re dirišitše tlhahlo ya gore re beele nako ka thoko gore re be le borapedi bja lapa ka mehla? Go dira dilo tše go tla re thuša go ba le boemo bja kgopolo bja mopsalme, yo a ilego a re: “Molao wa gago ke o rata gakaakang! Ke nagana ka wona letšatši ka moka.”—Ps. 119:97.
17. (a) Ke tokišetšo efe yeo e ka re thušago go dula re na le sebete? (b) Nea mohlala wa kamoo phihlelo yeo e lego ka dikgatišong tša rena e ilego ya go thuša.
17 Re na le dikgatišo tše di theilwego Beibeleng tšeo di nago le tsebišo yeo e matlafatšago kholofelo ya rena go Jehofa. Bana babo rena ba bantši ba ile ba hwetša diphihlelo tše di gatišitšwego dimakasineng tša rena e le tšeo di thušago kudu. Kgaetšedi yo mongwe yo a tšwago kua Asia yo a swerwego ke bolwetši bja go fetofetoga ga maikwelo bja bipolar o be a thabišitšwe ke phihlelo yeo a e badilego ya ngwanabo rena yo e kilego ya ba moromiwa, yoo a ilego a lebeletšana ka katlego le bolwetši bjoo. Kgaetšedi yoo o ngwadile gore: “Phihlelo yeo e nthušitše go kwešiša bothata bja ka gomme ya nnea kholofelo.”
18. Ke ka baka la’ng re swanetše go diriša tokišetšo ya thapelo?
18 Thapelo e ka re thuša. Tokišetšo ye e ka thuša maemong ka moka. Moapostola Paulo o ile a gatelela bohlokwa bja tokišetšo ye ka gore: “Le se ke la belaela ka selo, eupša dilong tšohle tsebišang Modimo dikgopelo tša lena ka thapelo le ka topo gotee le ka go leboga; ke moka khutšo ya Modimo yeo e fetago kwešišo yohle ya batho e tla diša dipelo tša lena le matla a lena a monagano ka Kriste Jesu.” (Bafil. 4:6, 7) Na re diriša tokišetšo ye ka botlalo e le gore re hwetše matla ge re lebeletšane le mathata? Alex, e lego ngwanabo rena yo a tšwago Brithania yoo a gateletšegilego ka nako e telele, o itše: “Go boledišana le Jehofa ka thapelo le go mo theetša ka go bala Lentšu la gagwe go nthušitše kudu.”
19. Re swanetše go ba le pono efe ka go ba gona dibokeng tša Bokriste?
19 Tokišetšo e nngwe yeo e re thušago ke ya gore re be gona dibokeng. Mopsalme o ngwadile gore: “Moya wa ka o hlologetše malapa a Jehofa e bile o a goletše kudu.” (Ps. 84:2) Na re ikwa ka tsela e swanago? Lani, yoo go boletšwego ka yena pejana, o hlalosa tsela yeo a lebelelago go ba ga gagwe dibokeng tša Bokriste ka gore: “Go ba gona dibokeng e be e se taba ya boikgethelo. Ke be ke tseba gore ke swanetše go ba moo ge e ba ke letetše gore Jehofa a nthuše go kgotlelela boemo bjoo.”
20. Go tšea karolo modirong wa boboledi go tla re thuša bjang?
20 Le gona re hwetša sebete ka go dula re le mafolofolo modirong wa go bolela ka Mmušo. (1 Tim. 4:16) Kgaetšedi yo mongwe yo a tšwago Australia yo a ilego a lebeletšana le mathata a mantši, o re: “Go dira boboledi e be e le selo sa mafelelo bophelong bja ka, eupša mogolo yo mongwe o ile a nkgopela gore ke sepele le yena tšhemong. Ke ile ka sepela le yena. Jehofa o swanetše go ba a be a nthuša; nako le nako ge ke be ke tšea karolo bodireding, ke be ke ikwa ke thabile kudu.” (Die. 16:20) Ba bantši ba ile ba hwetša gore ba matlafala tumelong ge ba thuša batho ba bangwe go aga tumelo go Jehofa. Ka go dira seo, ga ba dulele go nagana ka mathata a bona eupša ba dula ba bea menagano ya bona dilong tše bohlokwa kudu.—Bafil. 1:10, 11.
21. Re na le kgodišego efe mabapi le mathata ao re lebeletšanago le ona?
21 Jehofa o re neile dilo tše dintši tšeo di ka re thušago go lebeletšana le mathata a lehono ka sebete. Ka go diriša ditokišetšo tše ka moka le ka go naganišiša le go ekiša mehlala e mebotse ya bahlanka ba Modimo ba nago le sebete, re na le kgodišego ya gore re ka lebeletšana le mathata ka katlego. Gaešita le ge mathata a sa dutše a ka re wela ge bofelo bja tshepedišo ye bo batamela, re ka ikwa go etša Paulo, yo a itšego: “Re lahlelwa fase ke mathata, eupša ga re senywe. . . . Ga re lape.” (2 Bakor. 4:9, 16) Ka thušo ya Jehofa, re ka lebeletšana le mathata a lehono ka sebete.—Bala 2 Bakorinthe 4:17, 18.
^ ser. 8 Maina a mangwe a fetotšwe.


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Korea
Sindumangok-ro 73, Gongdo-eup
Anseong-si, Gyeonggi-do, 17558
REPUBLIC OF KOREA
+82 31-690-0033
Dinako tša go Bona Meago ya Lekala
Mošupologo go fihla Labohlano
Go thoma ka 8:00 a.m. go ya go 11:00 a.m. le go thoma ka 1:00 p.m. go ya go 4:00 p.m.
Go bona meago go tšea diiri tše pedi
Mešomo yeo e dirwago
Ngwaga le ngwaga go gatišwa dimakasine tše 18 milione ka maleme a tshelelago e bile go romelwa ditone tše 850 tša dikgatišo le dimakasine. Go fetolelwa dikgatišo ka Sekorea le ka Polelo ya Diatla ya Korea. Go rekhotwa dibidio ka Polelo ya Diatla ya Korea.


text:
DISWANTŠHO TŠA KGALE
Al-Khwarizmi
BATHO ba bantši ge ba kala boima bja mebele ya bona goba ba balela theko ya dijo, ba diriša dipalo tša Mahindu le Maaraba. Ke ka baka la’ng go dirišwa “dipalo tša Mahindu le Maaraba”? Mokgwa wa mehleng yeno wa go dirišwa ga dinomoro e lego lefela go fihla ka senyane go bonagala o thomile India gomme wa fetišetšwa ka Bodikela ke bangwadi ba kgale bao ba bego ba ngwala ka Searaba. Yo mongwe wa bangwadi ba tumilego e be e le monna yo a bitšwago Muhammad ibn-Musa al-Khwarizmi. Go ka direga gore o belegwe nageng yeo ga bjale e bitšwago Uzbekistan ka bo-780 C.E., gomme al-Khwarizmi o bitšwa “setsebi se segolo sa dipalo tša Searaba.” Go tlile bjang gore a retwe ka tsela ye?
“SETSEBI SA DIPALO TŠA SEARABA”
Al-Khwarizmi o ngwadile ka go dirišwa ga dinomoro tšeo di tlago ka morago ga fegelwana gomme a hlalosa le go phatlalatša mokgwa woo ka wona go ka rarollwago dipalo tše itšego. O ile a hlalosa mokgwa wo pukung ya gagwe ya The Book of Restoring and Balancing. Leina la Seisemane la dipalo la algebra le theilwe lentšung al-jabr leo le tšwago seretong sa Searaba sa Kitab al-jabr wa’l-muqabala. Mongwadi wa tša thutamahlale Ehsan Masood, o re Algebra e tšewa bjalo ka “sedirišwa se bohlokwa kudu sa dipalo seo se kilego sa hlangwa, seo se dirišwago dikarolong ka moka tša thutamahlale.” *
Mongwadi yo mongwe o ile a kwera ka gore: “Barutwana ba bantši ba sekolo se phagamego ba duma ge nkabe [al-Khwarizmi] a se a ka a itshwenya.” Lega go le bjalo, al-Khwarizmi o ile a re morero wa gagwe e be e le go hlalosa mekgwa e itšego gore a nolofatše dipalo tša kgwebo, tša go arolelana bohwa, tša go dira ditlhahlobo le tše dingwe.
Nywagakgolo ka morago, ditsebi tša dipalo tša ka Bodikela, go akaretša Galileo le Fibonacci, di be di reta al-Khwarizmi kudu ka ge a be a kgona go hlalosa dipalo ka mo go kwagalago. Ditlhaloso tša Al-Khwarizmi di dirile gore go ithutwe ka mo go oketšegilego ka dipalo tša algebra, arithmetic le trigonometry. Ka morago dipalo tša Trigonometry di ile tša thuša diithuti tša ka Bohlabela bja Magareng go balela dipalo tša dibopego tše itšego le mahlakore a dikhutlo-tharo le go kaonefatša thuto ya dinaledi. *
Algebra: “Sedirišwa se bohlokwa kudu sa dipalo seo se kilego sa hlangwa”
Bao ba dirišitšego mekgwa ya dipalo ya al-Khwarizmi ba tšweleditše mekgwa e mefsa ya go diriša dipalo tša go arola le go hlama ditsela tše difsa tša go balela bogolo bja dilo tše itšego. Bathadi ba dipolane le bao ba šomago go aga ba ka Bohlabela bja Magareng ba dirišitše mekgwa e bjalo e kaonefaditšwego pele ba ka Bodikela ba ka thoma go e diriša, ka ge ba be ba tlwaelane le yona nakong ya Dintwa tšeo go thwego ke tše Kgethwa. Ka morago ba ile ba boela dinageng tša gabo bona le thuto yeo ba e hweditšego go dirutegi tša mathopša le bafaladi ba Mamoseleme.
DIPALO TŠA SEARABA DI A PHATLALALA
Ge nako e dutše e eya, dipuku tša al-Khwarizmi di ile tša fetolelwa ka leleme la Selatine. Setsebi sa dipalo sa Motaliana e lego Fibonacci (mo e ka bago ka 1170-1250), yo gape a tsebjago e le Leonardo wa motseng wa Pisa, o ile a tuma ka go phatlalatša dipalo tša Mahindu le Maaraba ka Bodikela. O ile a ithuta ka tšona maetong a gagwe a tikologong ya Mediterranean gomme ka morago a ngwala kgatišo ya gagwe ya Book of Calculation.
Go tšere nywagakgolo gore ditlhaloso tša Al-Khwarizmi di tsebje gabotse. Eupša lehono ditlhaloso tšeo tša gagwe le dipalo tšeo di tswalanago le tšona di dirišwa kudu go tša thutamahlale le thekinolotši, re se sa bolela ka tša kgwebo le intaseteri.
^ ser. 5 Go dipalo tša lehono tša algebra, dinomoro tšeo di sa tsebjego di emelwa ke ditlhaka tše bjalo ka x goba y. Mohlala wa se ke palo x + 4 = 6. Go ntšha 4 ka mahlakoreng ka bobedi a palo ye, go bontšha gore x e lekana le 2.
^ ser. 7 Diithuti tša dinaledi tša Bagerika ke tšona di thomilego mokgwa wa go balela mahlakore le dibopego tša dikhutlo-tharo. Diithuti tša Mamoseleme di ile tša diriša dipalo tša trigonometry go tseba gore motse wa Mecca o thoko dife. Mamoseleme a rata go rapela a lebane le Mecca. Go ya ka setšo batho ba hwilego ba swanetše go bolokwa go lebana le Mecca le gona boraleselaga ba Mamoseleme ba lebana le motse wa Mecca ge ba hlaba diphoofolo.


text:
Dihlatse tša Jehofa di Hlompšha ka go Thuša Bafaladi
Dihlatse tša Jehofa tše senyane tša kua Australia di abetšwe disetifikeiti tša tebogo ka baka la go nea bafaladi bao ba golegilwego lefelong le lengwe la mafelo a magolo a go golega bafaladi kua Australia ditirelo tše kgahlišago. Dihlatse tšeo di amogetše difoka go tšwa lefelong la go golega bafaladi la Curtin Immigration Detention Centre kgauswi le Derby kua Bodikela bja Australia. *
Beke le beke, Dihlatse di etela bafaladi bao go kwa diphihlelo tša bona le go ba botša molaetša wa Beibele wa khomotšo le kholofelo. Christopher Riddoch e lego moemedi wa ditaba tša bodumedi le tša setšo lefelong leo o boletše gore: “Re bona ka mokgwa wo bafaladi ba kgomegago kudu ka gona gateetee ka morago ga go etelwa.” O boletše gore tsela yeo bafaladi ba ikwago ka yona e a kaonefala e bile ba thaba kudu ka morago ga go etelwa “ka ge ba tseba gore go na le batho bao ba kgomegilego kudu ka bona.”
Mna. Riddoch o boletše gape gore disetifikeiti tšeo di neilwego Dihlatse ke tsela ya go leboga maiteko ao di a dirago go “kaonefatša maphelo a bafaladi bao ba lego lefelong la bona.” O okeditše ka gore Dihlatse ke “tšhegofatšo malapeng a tšona, diphuthegong tša tšona le tumelong ya tšona.”
^ par. 2 Lefelo la go golega bafaladi le ka amogela batho ba go fihla go 1 500.
Ithute ka mo go oketšegilego
Dihlatse tša Jehofa ke Batho ba Mohuta Mang?
O tseba Dihlatse tša Jehofa tše kae? O tseba’ng ka rena?
Na Bodumedi, Modimo Goba Beibele di ka go Thuša go Thabela Bophelo?
Ithute kamoo go gwerana le Modimo go ka kaonefatšago bophelo bja gago gona bjale le nakong e tlago.


text:
Batswadi ba ka Ruta Bana ba Bona Bjang ka Thobalano?
Karabo ya Beibele
Ke mang a swanetšego go ruta bana ka thobalano? Beibele e nea batswadi boikarabelo bjo, le gona batswadi ba bantši ba ile ba holwa ke ditšhišinyo tše di latelago:
O se ke wa lewa ke dihlong. Beibele e bolela ka bolokologi ka thobalano le ditho tša pelego, le gona Modimo o boditše setšhaba sa Isiraele gore “bana” ba swanetše go rutwa ka ditaba tše bjalo. (Doiteronomio 31:12; Lefitiko 15:2, 16-19) O ka diriša mantšu a hlomphago ao a sa dirego gore thobalano goba ditho tša pelego e be dilo tšeo di lešago dihlong.
Ba rute ganyenyane-ganyenyane. Go e na le gore o botše ngwana wa gago dilo tše dintši ka nako e tee mabapi le thobalano ge a tsena mahlalagading, mmotše dilo ganyenyane-ganyenyane ka mokgwa woo a tlago go di kwešiša.—1 Bakorinthe 13:11.
Ba rute boitshwaro. Dikolo di ka ruta bana dilo tše itšego ka thobalano. Lega go le bjalo, Beibele e kgothaletša batswadi gore ba se ke ba fo ruta bana ba bona ka ditho tša pelego eupša ba ba rute le ka pono le boitshwaro bjo bo nepagetšego ka thobalano.—Diema 5:1-23.
O se ke wa arabela ka go tšeega maikwelong goba go kitimela go ahlola ge e ba ngwana wa gago a go botšiša dipotšišo ka thobalano. Go e na le moo, ‘akgofela go kwa gomme o diege go bolela.’—Jakobo 1:19.
Kamoo o ka šireletšago ngwana wa gago go batho bao ba gobošago ba bangwe ka thobalano
Ithute. Ithute kamoo motho yo a tlwaetšego go goboša ba bangwe a šomago ka gona.—Diema 18:15; bona kgaolo 32 ya puku ya Dipotšišo tša Bafsa le Dikarabo tše Šomago, Bolumo 1.
Tseba seo se diregago bophelong bja ngwana wa gago. O se ke wa fo mo tlogela le motho yo a itšego o sa tsebe ge e ba motho yoo o a botega, le gona o se ke wa dumelela ngwana wa gago a ‘ipuša.’—Diema 29:15.
Ruta bana ba gago gore ba se ke ba fo kwa motho yo mongwe le yo mongwe. Bana ba swanetše go ithuta go kwa batswadi ba bona. (Bakolose 3:20) Lega go le bjalo, ge e ba o ruta ngwana wa gago gore ka mehla o swanetše go kwa motho yo mongwe le yo mongwe yo mogolo, o dira gore a gobošwe gabonolo. Batswadi ba Bakriste ba ka botša bana ba bona gore: “Ge e ba motho yo mongwe a go botša gore o dire selo seo Modimo a rego se fošagetše, o se ke wa se dira.”—Ditiro 5:29.
Itlwaetšeng megato e bonolo ya go itšhireletša. Ruta ngwana wa gago seo a swanetšego go se dira ge e ba motho yo mongwe a nyaka go mo tlaiša ge wena o se gona. Go ekiša ka boripana seo ngwana wa lena a ka se dirago ge a hlaselwa go ka mo nea sebete sa go kgona gore: “Ntlogele! Ke ilo go tlaleya!” ke moka a tšhabe kapejana. O swanetše go “dula” o gopotša bana ba gago ka taba ye, ka ge ba ka lebala gabonolo.—Doiteronomio 6:7, Contemporary English Version.
Ithute ka mo go oketšegilego
Go Godiša Bana Gore ba be le Boikarabelo
Mohlala wa Jesu o ka go thuša bjang gore o be motswadi yo a atlegago?
Boledišana le Bana ba Gago ka Thobalano
Ke ga bohlokwa kudu gore batswadi ba boledišane le bana ba bona ka thobalano. Ithuteng kamoo le ka ahlaahlago taba ye e thata.


text:
KGAOLO 23
“Ó re Ratile Pele”
1-3. Ke mabaka afe a mangwe ao a dirilego gore lehu la Jesu e be leo le sa swanego le ge e le lefe le lengwe historing?
LETŠATŠING la seruthwane mo e nyakilego go ba nywaga e 2 000 e fetilego, monna yo a se nago molato o ile a sekišwa, a ahlolelwa melato ya bosenyi yeo a sego a e dira ke moka a tlaišwa go fihlela a e-hwa. E be e se kahlolo ya pele e sehlogo le yeo e sa lokago historing; e bile ka manyami, e be e se ya mafelelo. Lega go le bjalo, lehu leo le be le sa swane le ge e le lefe le lengwe.
2 Ge monna yoo a dutše a tlaišega diiring tša gagwe tša mafelelo tše bohloko, legodimo ka bolona le ile la swaya bohlokwa bja tiragalo yeo. Le ge e be e le mosegare wa sekgalela, lefsifsi le ile la aparela naga gatee-tee. Bjalo ka ge radihistori yo mongwe a bea taba, ‘letšatši le ile la fifala.’ (Luka 23:44, 45) Ke moka, pejana ga ge monna yoo a ka hema la mafelelo, o ile a bolela mantšu a ao a sa lebalegego: “Xo phethexile!” Ka kgonthe, ka go gafa bophelo bja gagwe, o ile a phetha selo se sengwe se sebotse. Sehlabelo sa gagwe e be e le tiro e kgolo kudu ya lerato yeo go sego motho le ge e le ofe yo a kilego a e dira.—Johane 15:13; 19:30.
3 Go ba gona, monna yoo e be e le Jesu Kriste. Go tlaišega ga gagwe le go hwa ga gagwe letšatšing leo la lefsifsi, ka Nisani 14, 33 C.E., go tsebja kudu. Lega go le bjalo, ke gantši ntlha ya bohlokwa e ilego ya hlokomologwa. Le ge Jesu a tlaišegile ka mo go tseneletšego, motho yo mongwe o ile a tlaišega le go feta. Ge e le gabotse, motho yo mongwe o ile a dira sehlabelo se segolo letšatšing leo—tiro e kgolo kudu ya lerato yeo go sego motho le ge e le ofe yo a kilego a e dira legohleng. Ke tiro efe yeo? Karabo e nea matseno a swanetšego tabeng ya bohlokwa go di feta tšohle: lerato la Jehofa.
Tiro e Kgolo Kudu ya Lerato
4. Mohlabani wa Roma o ile a thoma go lemoga bjang gore Jesu e be e se motho feela, gomme mohlabani yoo o ile a phetha ka go re’ng?
4 Molaodi wa madira a Roma yo a bego a hlapeditše go bolawa ga Jesu o ile a makatšwa ke lefsifsi leo le bilego gona pele ga lehu la Jesu gotee le ke tšhišinyego e šoro ya lefase yeo e ilego ya latela ka morago ga lona. O itše: “Ka kxonthe, Yêna-yó e be e le Morwa wa Modimo.” (Mateo 27:54) Go molaleng gore Jesu e be e se motho feela. Mohlabani yoo o be a thušitše ka go bolawa ga Morwa yo a tswetšwego a nnoši wa Modimo yo Godimo-dimo! Gabotse-botse Morwa yo o be a ratwa gakaaka’ng ke Tatagwe?
5. Tekanyo e kgolo ya nako yeo Jehofa le Morwa wa gagwe ba e feditšego ba le gotee legodimong e ka swantšhwa bjang?
5 Beibele e bitša Jesu “tháka-letswálô yá dibopya tšohle.” (Ba-Kolose 1:15) Nagana feela—Morwa wa Jehofa o bile gona pele legohle la kgonthe le e-ba gona. Ka gona, Tate le Morwa ba bile gona gotee ka lebaka le lekaaka’ng? Bo-rathutamahlale ba bangwe ba akanyetša gore legohle le na le nywaga e dimilione tše dikete tše 13. Na o ka kgona go akanya nako yeo? Bakeng sa go thuša batho go kwešiša tekanyo ya nywaga ya legohle go etša ge bo-rathutamahlale ba akanyeditše, lefelo le lengwe leo go lona go bontšhwago mosepelo wa dinaledi, le bontšha tšhate ya dinako ya botelele bja dimithara tše 110. Ge baeng ba sepela go bapa le tšhate yeo, kgato e nngwe le e nngwe yeo ba e gatago e emela nywaga e ka bago dimilione tše 75 bophelong bja legohle. Bofelong bja tšhate ya dinako, histori ka moka ya batho e bontšhwa ka leswao letee le lenyenyane la bosesane bja moriri wa motho! Lega go le bjalo, gaešita le ge kakanyetšo ye e nepagetše, tšhate yeo ka moka ya dinako e be e ka se be e telele ka mo go lekanego go ka emela tekanyo ya bophelo bja Morwa wa Jehofa! O be a swaregile ka go dira’ng nywageng yeo ka moka?
6. (a) Morwa wa Jehofa o be a swaregile ka eng nakong ya go ba gona ga gagwe pele e e-ba motho? (b) Ke tlemo ya mohuta mang yeo e lego gona magareng ga Jehofa le Morwa wa gagwe?
6 Morwa o ile a hlankela ka lethabo e le “mošomedi yo a nago le bokgoni” wa Tatagwe. (Diema 8:30, NW) Beibele e re: “’Me xo tše di dirilwexo xa xo se se sa kaxo sa dirwa ke [Morwa].” (Johane 1:3) Ka gona Jehofa le Morwa wa gagwe ba ile ba thušana bakeng sa go hlola dilo tše dingwe ka moka. Ba bile le dinako tše di thabišago gakaakang! Go ba gona, ba bantši ba tla dumela gore lerato leo le lego gona magareng ga motswadi le ngwana ke le matla ka mo go makatšago. Le gona “[lerato ke] tlêmô ya botlalô.” (Ba-Kolose 3:14) Ka gona, ke mang go rena yo a ka thomago go kwešiša matla a tlemo yeo e bego e le gona tekanyong yeo e kgolo kudu ya dinako? Go molaleng gore Jehofa Modimo le Morwa wa gagwe ba kopantšwe ke tlemo e matla kudu ya lerato yeo e kilego ya dirwa.
7. Ge Jesu a kolobetšwa, Jehofa o ile a hlalosa bjang maikwelo a gagwe ka Morwa wa gagwe?
7 Lega go le bjalo, Tate o ile a roma Morwa wa gagwe lefaseng gore a belegwe e le ngwana yo e lego motho. Go dira bjalo go be go bolela gore Jehofa o be a swanelwa ke go gafa tswalano e tseneletšego le Morwa wa gagwe yo a ratwago legodimong lebaka la nywaga-some. Ka kgahlego e tseneletšego, O ile a bogela a le legodimong ge Jesu a le gare a gola gore e be monna yo a phethagetšego. Ge a e-na le nywaga e ka bago e 30, Jesu o ile a kolobetšwa. Ga go nyakege gore re inaganele feela kamoo Jehofa a ilego a ikwa ka gona ka yena. Tate o ile a bolela ka boyena a le legodimong a re: “Yêna-yó ké Yêna Morwa-moratwa wa-ka, yo ke kxahlwaxo ke Yêna.” (Mateo 3:17) Ka go bona gore Jesu o be a dirile ka potego tšohle tšeo di bego di porofetilwe, tšohle tšeo a bego a kgopetšwe gore a di dire, Tatagwe o swanetše go ba a ile a thaba ka kudu!—Johane 5:36; 17:4.
8, 9. (a) Jesu o ile a lebeletšana le eng ka Nisani 14, 33 C.E., gomme Tatagwe wa legodimong o ile a kgomega bjang? (b) Ke ka baka la’ng Jehofa a ile a dumelela Morwa wa gagwe go tlaišega le go hwa?
8 Lega go le bjalo, Jehofa o ile a ikwa bjang ka Nisani 14, 33 C.E.? O ile a ikwa bjang ge Jesu a be a ekwa gomme ka morago a swarwa ke lešaba bošego? Ge Jesu a be a lahlwa ke bagwera ba gagwe gomme a sekišwa ka tsela yeo e sego ya molao? Ge a rogakwa, a tshwelwa ka mare gomme a otlwa ka matswele? Ge a be a bethwa, mokokotlo wa gagwe o gagoga dinama? Ge a be a kokotelwa diatla le maoto koteng le go tlogelwa gore a lekelele moo mola batho ba le gare ba mo rogaka? Tate o ile a kwa bjang ge Morwa wa gagwe yo a ratwago a be a mo goelela a le bohlokong? Jehofa o ile a ikwa bjang ge Jesu a hema la mafelelo, gomme e le ka lekga la mathomo ga e sa le tlholo ka moka e e-ba gona, Morwa wa Gagwe yo a ratwago a se sa le gona?—Mateo 26:14-16, 46, 47, 56, 59, 67; 27:38-44, 46; Johane 19:1.
‘Modimo o neile Morwa wa gagwe yo a tswetšwego a nnoši’
9 Ruri ga re na mantšu. Ka ge Jehofa a e-na le maikwelo, bohloko bjoo a ilego a bo kwa ka lehu la Morwa wa gagwe ga re kgone go bo hlalosa. Seo se ka hlaloswago ke maikemišetšo ao ka ona Jehofa a ilego a dumelela se gore se direge. Ke ka baka la’ng Tate a ile a itumelela go ba le maikwelo a bjalo? Jehofa o re utollela selo se sengwe seo se kgahlišago kudu go Johane 3:16—e lego temana ya Beibele e bohlokwa kudu moo e lego gore e ile ya bitšwa Ebangedi e nyenyane. E re: “Xobane Modimo ó ratile lefase xakaakaa, a bá a le nea Morwa wa xaxwe e a tswetšwexo à nnoši, xore mang le mang e a mo dumetšexo a se kê a lahlêxa, a bê le bophelô byo bo sa felexo.” Ka gona maikemišetšo a Jehofa e be e le a: lerato. Mpho ya Jehofa—e lego go romela ga gagwe Morwa wa gagwe gore a tlaišege le go re hwela—e be e le tiro e kgolo kudu ya lerato.
Lerato la Modimo le a Hlaloswa
10. Batho ba na le senyakwa sefe, gomme go diregile’ng ka tlhaloso ya lentšu “lerato”?
10 Lentšu le “lerato” le bolela’ng? Lerato le hlalositšwe e le selo se segolo kudu seo batho ba se nyakago. Go tloga go belegweng go iša lehung, batho ba phegelela lerato, ba thabišwa ke borutho bja lona gaešita le go hlonamišwa goba go hwa ka baka la go le hloka. Lega go le bjalo, go thata ka mo go makatšago go le hlalosa. Ee, batho ba bolela kudu ka lerato. Go na le moela o sa kgaotšego wa dipuku, dikoša le direto tšeo di bolelago ka lona. Ga se ka mehla mafelelo a hlalosago seo se bolelwago ke lerato. Ge e le gabotse, lentšu le le dirišwa ka mo go feteletšego moo e lego gore tlhaloso ya lona ya kgonthe go bonagala e le yeo e gakantšhago le go feta.
11, 12. (a) Ke kae moo re ka ithutago mo gontši ka lerato, gomme ke ka baka la’ng re ithuta moo? (b) Ke mehuta efe ya lerato yeo e ilego ya hlaloswa lelemeng la bogologolo la Segerika, gomme ke lentšu lefe bakeng sa “lerato” leo le dirišwago kudu ka Mangwalong a Bakriste a Segerika? (Bona gape le mongwalo wa ka tlase.) (c) A·gaʹpe ke’ng?
11 Lega go le bjalo, Beibele e ruta ka lerato ka mo go kwagalago. Expository Dictionary of New Testament Words ya Vine e hlalosa gore: “Lerato le ka tsebja feela ka ditiro tšeo le di hlohleletšago.” Pego ya Beibele ya ditiro tša Jehofa e re ruta kudu ka lerato la gagwe—maikwelo a borutho ao a nago le wona ka dibopiwa tša gagwe. Ka mohlala, ke’ng seo se ka utollago mo gontši ka seka seo go phala tiro e phagamego ya Jehofa ka noši ya lerato yeo e hlalositšwego pejana? Dikgaolong tše di latelago, re tla bona mehlala e mengwe e mentši ya lerato la Jehofa leo le šomago. Go oketša moo, re ka hwetša temogo go tšwa mantšung a mathomong bakeng sa “lerato” ao a dirišitšwego ka Beibeleng. Lelemeng la bogologolo la Segerika, go be go e-na le mantšu a mane bakeng sa “lerato.” * Mantšung a, leo le dirišwago kudu ka Mangwalong a Bakriste a Segerika ke a·gaʹpe. Pukuntšu e nngwe ya Beibele e le bitša “lentšu le matla kudu leo le ka naganwago bakeng sa lerato.” Ka baka la’ng?
12 A·gaʹpe e šupa lerato leo le hlahlwago ke molao wa motheo. Ka gona ke selo se se fetago go arabela ka maikwelo go motho yo mongwe. Ke leo le nabilego, leo le naganelago kudu le leo le nago le boikemišetšo motheong wa lona. Ka godimo ga tšohle, a·gaʹpe ga e na boithati ka mo go feletšego. Ka mohlala, lebelela gape Johane 3:16. “Lefase” leo Modimo a le ratilego gakaakaa leo a le neilego Morwa wa gagwe yo a tswetšwego a nnoši ke lefe? Ke lefase la batho bao ba ka phološwago. Lefase leo le akaretša batho ba bantši bao ba phegelelago tsela ya sebe bophelong. Na Jehofa o rata yo mongwe le yo mongwe wa bona e le mogwera wa gagwe, go swana le kamoo a bego a rata Aborahama yo a botegago? (Jakobo 2:23) Aowa, eupša Jehofa ka lerato o fetišetša botho go bohle, gaešita le ge a lahlegelwa kudu. O nyaka gore bohle ba sokologe gomme ba fetoše ditsela tša bona. (2 Petro 3:9) Ba bantši ba dira bjalo. O amogela ba ka lethabo e le bagwera ba gagwe.
13, 14. Ke’ng seo se bontšhago gore a·gaʹpe gantši e akaretša maikwelo a borutho?
13 Lega go le bjalo, ba bangwe ba na le kgopolo e fošagetšego ka a·gaʹpe. Ba nagana gore e bolela mohuta wa lerato o se nago borutho le wa bohlale. Therešo ke gore a·gaʹpe gantši e akaretša maikwelo a borutho a motho. Ka mohlala, ge Johane a be a ngwala gore, “Tata-xo-Morwa ó rata Morwa wa xaxwe,” o ile a diriša sebopego sa lentšu a·gaʹpe. Na lerato leo ga le na maikwelo a borutho? Hlokomela gore Jesu o itše, “Tate ó rata Morwa,” a diriša sebopego sa lentšu phi·leʹo. (Johane 3:35; 5:20) Lerato la Jehofa gantši le akaretša maikwelo a borutho. Lega go le bjalo, lerato la gagwe ga le gapše ke maikwelo le ka mohla. Ka mehla le hlahlwa ke melao ya gagwe ya motheo e bohlale le ya go loka.
14 Bjalo ka ge re bone, dika tša Jehofa ka moka di phagame, di phethagetše gomme di a ipiletša. Eupša lerato ke leo le ipiletšago kudu go tšona ka moka. Ga go na seo se re gogelago ka matla go Jehofa go swana le lona. Ka mo go thabišago, lerato gape ke seka sa gagwe se segolo. Re tseba bjang seo?
“Modimo ké Yêna Leratô”
15. Ke polelo efe yeo Beibele e e bolelago ka seka sa Jehofa sa lerato, gomme ke ka tsela efe polelo yeo e lego e kgethegilego? (Bona gape le mongwalo wa ka tlase.)
15 Beibele e bolela selo se sengwe ka lerato seo e sa se bolelego ka dika tše dingwe tša Jehofa tše dikgolo. Mangwalo ga a bolele gore Modimo ke matla goba gore Modimo ke toka goba gona gore Modimo ke bohlale. O na le dika tšeo, ke yena mothopo o mogolo wa tšona, gomme ga a bapišwe mabapi le dika tšeo tše tharo. Lega go le bjalo, mabapi le seka sa bone, go boletšwe selo se sengwe se tseneletšego: “Modimo ké Yêna leratô.” * (1 Johane 4:8) Seo se bolela’ng?
16-18. (a) Ke ka baka la’ng Beibele e re “Modimo ké Yêna leratô”? (b) Go dibopiwa ka moka tšeo di lego gona lefaseng, ke ka baka la’ng motho e le seswantšho se se swanelago sa seka sa Jehofa sa lerato?
16 “Modimo ké Yêna leratô,” ga se selo feela seo se ka lekanywago le se sengwe bjalo ka ge eka go thwe, “Modimo o lekana le lerato.” E ka se be mo go swanetšego gore re fetoše polelo yeo gomme re re, “lerato ke Modimo.” Jehofa ga e fo ba seka sa boikgopolelo. Ke motho yo a nago le maikwelo a mehuta-huta le dika tšeo di tlaleletšago leratong. Lega go le bjalo, lerato ke leo le tseneletšego go Jehofa. Ka gona puku e nngwe ya ditšhupetšo e bolela ka temana ye gore: “Tlhago ya Modimo ke lerato.” Ge e le gabotse, re ka nagana ka yona ka tsela ye: Matla a Jehofa a mo kgoniša go dira dilo. Toka ya gagwe le bohlale di hlahla tsela yeo a dirago dilo ka yona. Eupša lerato la Jehofa le mo tutueletša go dira dilo. Lerato la gagwe le dula le le gona ka mehla tseleng yeo a dirišago dika tše dingwe tša gagwe ka gona.
17 Gantši go bolelwa gore Jehofa ke mothofatšo wa lerato. Ka gona, ge e ba re nyaka go ithuta ka lerato leo le laolwago ke melao ya motheo, re swanetše go ithuta ka Jehofa. Ee, re ka bona seka se se sebotse le bathong. Eupša ke ka baka la’ng ba e-na le sona? Nakong ya tlholo, go bonagala Jehofa a ile a botša Morwa wa gagwe mantšu a: “A re direng motho ka xo swanthša ka rena, a swanê le rena.” (Genesi 1:26) Go dibopiwa ka moka tše di lego gona lefaseng, ke banna le basadi feela bao ba ka kgethago go bontšha lerato gomme ka go rialo ba ekiše Tatago bona wa legodimong. Gopola gore Jehofa o dirišitše dibopiwa tše di fapa-fapanego go swantšhetša dika tša gagwe tše dikgolo. Lega go le bjalo, Jehofa o ile a kgetha sebopiwa sa gagwe se se di phagametšego tšohle e lego motho, go swantšhetša seka sa Gagwe se segolo, lerato.—Hesekiele 1:10.
18 Ge re bontšha lerato ka tsela yeo e sego ya boithati le yeo e laolwago ke melao ya motheo, re bonagatša seka sa Jehofa se segolo. Go bjalo ka ge moapostola Johane a ngwadile gore: “Rena a re Mo rateng, xobane ó re ratile pele.” (1 Johane 4:19) Eupša ke ka ditsela dife Jehofa a re ratilego pele?
Jehofa o Gatile Mogato wa Pele
19. Ke ka baka la’ng go ka thwe lerato le kgathile tema e kgolo modirong wa Jehofa wa go hlola?
19 Lerato ga se selo se sefsa. Ge e le gabotse, ke’ng seo se tutueleditšego Jehofa gore a thome go bopa dilo? Ga se ka baka la gore o be a lewa ke bodutu gomme a nyaka bao a ka phelago le bona. Jehofa ke yo a feletšego le yo a kgotsofetšego, ga a hloke selo le ge e le sefe seo motho yo mongwe a ka se neago. Eupša lerato la gagwe e lego seka se se šomago, ka tlhago le ile la mo tutueletša gore a nyake go abelana lethabo la bophelo le dibopiwa tša gagwe tše di hlalefilego tšeo di bego di tla leboga mpho e bjalo. “Mo-thôma-hlôlô-ya-Modimo” e bile Morwa wa gagwe yo a tswetšwego a nnoši. (Kutollo 3:14) Ka morago Jehofa o ile a diriša Mošomi yo yo a Nago le Bokgoni go dira gore dilo tše dingwe ka moka di be gona, a thoma ka barongwa. (Jobo 38:4, 7; Ba-Kolose 1:16) E šegofaditšwe ka tokologo, bohlale le maikwelo, meoya ye e matla e ile ya ba le sebaka sa go aga ditswalano tša yona ka noši—seng sa yona gomme ka godimo ga tšohle, le Jehofa Modimo. (2 Ba-Korinthe 3:17) Ka gona, e ile ya bontšha lerato ka gobane e ratilwe pele.
20, 21. Adama le Efa ba be ba e-na le bohlatse bofe bja gore Jehofa o be a ba rata, lega go le bjalo ba ile ba arabela bjang?
20 Go bile bjalo le ka batho. Go tloga mathomong, go bonagala Adama le Efa ba be ba apešitšwe ke lerato. Gohle moo ba bego ba gaša mahlo gona legaeng la bona la Paradeise kua Edene, ba be ba kgona go bona bohlatse bja lerato la Tatago bona bakeng sa bona. Ela hloko seo se bolelwago ke Beibele: “Byale Morêna Modimo a dira thšemo ya Edene thokô ya Bohlabêla, ’me motho yo a mmopilexo a mmea xôna-moo.” (Genesi 2:8) Na o kile wa ba serapeng se sebotse e le ka kgonthe goba phaka? Ke’ng seo se ilego sa go kgahla kudu? Na ke seetša seo se phadimago matlakaleng a dihlare lefelong leo le lego moriting? Na ke mebala e mebotse ya mehuta-huta serapeng sa matšoba? Na ke molotšana wa tlasana wa molatswana o elelelago, dinonyana tšeo di opelago le dikhunkhwane tšeo di bobolago? Go thwe’ng ka menkgo ya dihlare, dienywa le matšoba? Lega go le bjalo, lehono ga go na phaka yeo e ka swanago le yeo e bego e le Edene. Ka baka la’ng?
21 Serapa seo se be se lemilwe ke Jehofa ka boyena! Se swanetše go ba se be se kgahliša ka mo go sa hlalosegego. Go be go na le sehlare se sengwe le se sengwe seo se bego se kgahliša ka botse goba bakeng sa dienywa tše bose. Serapa se be se nošetšwa gabotse, se nabile gomme se nyeuma ka mehuta-huta e kgahlišago ya diphoofolo. Adama le Efa ba be ba e-na le dilo tšohle bakeng sa go dira gore maphelo a bona e be a thabilego le a kgotsofalo, go akaretša le modiro o kgotsofatšago le bogwera bjo bo phethagetšego. Jehofa o ba ratile pele, gomme ba be ba e-na le mabaka ka moka a go arabela ka tsela e swanago. Lega go le bjalo, ba ile ba palelwa ke go dira bjalo. Go e na le go kwa Tatago bona wa legodimong ka go tutuetšwa ke lerato, ba ile ba rabela ka boithati malebana le yena.—Genesi, kgaolo 2.
22. Karabelo ya Jehofa borabeleng bja kua Edene e bontšhitše bjang gore lerato la gagwe ke leo le botegago?
22 Seo se swanetše go ba se ile sa kweša Jehofa bohloko gakaakang! Eupša na borabele bjo bo ile bja šulafatša pelo ya gagwe e lerato? Aowa! “Botho bja xaxwe [goba, lerato le botegago ka go se kwanantšhe,” mongwalo wa ka tlase wa NW] ké bya neng le neng.” (Psalme 136:1) Ka go rialo, o ile a rera kapejana go dira ditokišetšo tše lerato tša go lopolla setlogolo le ge e le sefe sa Adama le Efa se se sekametšego go lokeng. Bjalo ka ge re bone, ditokišetšo tšeo di be di akaretša sehlabelo sa topollo sa Morwa wa gagwe yo a ratwago, e lego seo se ilego sa nyaka Tatagwe mo gogolo.—1 Johane 4:10.
23. Le lengwe la mabaka ao ka ona Jehofa e lego “Modimo yo a thabilego” ke lefe, gomme ke potšišo efe ya bohlokwa yeo e tlago go ahla-ahlwa kgaolong e latelago?
23 Ee, go tloga mathomong Jehofa o ile a gata mogato wa pele tabeng ya go bontšha lerato bathong. Ka ditsela tšeo di sa balegego, “ó re ratile pele.” Lerato le kgothaletša kwano le lethabo, ka gona ga go makatše gore Jehofa o hlaloswa e le “Modimo yo a thabilego.” (1 Timotheo 1:11, NW) Lega go le bjalo, go rotoga potšišo ya bohlokwa. Na ruri Jehofa o a re rata re le motho ka o tee ka o tee? Kgaolo e latelago e tla ahla-ahla taba yeo.
^ par. 11 Lediri phi·leʹo leo le bolelago “go ba le maikwelo a borutho bakeng sa, go rata (go etša kamoo motho a ka ikwago ka gona ka mogwera wa kgaufsi goba ngwanabo),” le dirišwa gantši ka Mangwalong a Bakriste a Segerika. Sebopego sa lentšu stor·geʹ goba lerato magareng ga ditho tša kgaufsi tša lapa, le dirišwa go 2 Timotheo 3:3 bakeng sa go bontšha gore lerato le be le tla hlokega kudu mehleng ya bofelo. Eʹros goba lerato magareng ga ba bong bjo bo sa swanego, ga le dirišwe ka Mangwalong a Bakriste a Segerika, gaešita le ge mohuta woo wa lerato o hlaloswa ka Beibeleng.—Diema 5:15-20.
^ par. 15 Dipolelo tše dingwe tša Mangwalo di na le sebopego se se swanago le seo. Ka mohlala, “Modimo ké Seetša” le “Modimo . . . ké mollô o jaxo.” (1 Johane 1:5; Ba-Hebere 12:29) Eupša tše di swanetše go kwešišwa e le ditshwantšhišo ka gobane di swantšha Jehofa le dilo tša kgonthe. Jehofa o swana le seetša ka gobane ke yo mokgethwa le yo a lokilego. Ga go na “lefsifsi” goba go se hlweke go yena. Le gona a ka swantšhwa le mollo ka baka la go diriša ga gagwe matla a senyago.


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Brazil
Rodovia SP-141 - km 43
CESÁRIO LANGE-SP
18285-901
BRAZIL
+55 15-3322-9000
Dinako tša go Bona Meago ya Lekala
Mošupologo go fihla Labohlano
Go thoma ka 8:00 a.m. go ya go 10:00 a.m. le go thoma ka 1:00 p.m. go ya go 3:00 p.m.
Go bona meago go tšea iri e tee le metsotso e 40
Mešomo yeo e dirwago
Go gatišwa Dibeibele, dipuku le diporoutšha tše 36 milione. Ngwaga le ngwaga go romelwa dikgatišo tša palomoka ya ditone tše 7 000 ka maleme a fetago 90.


text:
KGAOLO 101
A le Dijong Ntlong ya Simone Kua Bethania
MATEO 26:6-13 MAREKA 14:3-9 JOHANE 11:55–12:11
JESU O BOELA BETHANIA, KGAUSWI LE JERUSALEMA
MARIA O TŠHELA JESU KA MAKHURA A MONKO O BOSE
Ge Jesu a tloga Jeriko, o leba Bethania. Leeto le le tseleng e namelelago ya mo e ka bago dikhilomithara tše 20 tikologong yeo go lego thata go sepela go yona. Jeriko e mo e ka bago dimithara tše 250 ka tlase ga tekanyo ya lewatle, gomme Bethania e mo e ka bago dimithara tše 610 ka godimo ga tekanyo ya lewatle. Latsaro le dikgaetšedi tša gagwe tše pedi ba dula motsaneng o monyenyane wa Bethania, wo o lego bokgoleng bja dikhilomithara tše e ka bago tše tharo go tloga Jerusalema gomme o ka bohlabela thitong ya Thaba ya Mehlware.
Bajuda ba bantši ba šetše ba fihlile Jerusalema bakeng sa Paseka. Ba fihlile ka pela “e le gore ba itlhwekiše go ya ka setlwaedi” ge e ba mohlomongwe ba ile ba swara setopo goba ba dirile selo se sengwe seo se ba dirago gore ba se hlweke. (Johane 11:55; Numeri 9:6-10) Ba bangwe ba bao ba fihlilego ka pela ba bokana tempeleng. Ba ipotšiša ge e ba Jesu a tla tla Pasekeng.—Johane 11:56.
Go na le ngangišano e kgolo mabapi le Jesu. Baetapele ba bangwe ba bodumedi ba nyaka go mo swara e le gore ba mmolaye. Ge e le gabotse, ba laetše gore ge e ba go ka ba le yo a tsebago gore Jesu o kae, o swanetše go ba begela ‘e le gore ba kgone go mo swara.’ (Johane 11:57) Baetapele ba ba kile ba leka go bolaya Jesu ka morago ga ge a tsošitše Latsaro bahung. (Johane 11:49-53) Go a kwagala gore ba bangwe ba ka ba ba belaela gore Jesu o tla ka a itšweletša phatlalatša.
Jesu o fihla Bethania ka Labohlano, “matšatši a tshelelago pele ga paseka.” (Johane 12:1) Letšatši le lefsa (Sabatha, Nisani 8) le thoma ge letšatši le sobela. Ka go re’alo, o feditše leeto la gagwe pele ga Sabatha. O be a ka se ke a tloga Jeriko ka Sabatha—yeo e thomago ge letšatši le sobela ka Labohlano gomme ya fihla ge le sobela ka Mokibelo—ka gobane go dira bjalo go ileditšwe ke molao wa Sejuda. Mohlomongwe Jesu o ya legaeng la Latsaro, bjalo ka ge a ile a dira peleng.
Simone, yo le yena a dulago Bethania, o laletša Jesu le bagwera ba gagwe dijong, go akaretša le Latsaro, mantšiboeng a Mokibelo. Simone o bitšwa “molephera,” ka ge mohlomongwe e be e le molephera yoo Jesu a kilego a mo fodiša. Mareta ka ge e le seroto, o hlokomela baeng. Maria o tloga a theeditše Jesu, gomme nakong ye o theeditše ka tsela yeo e tsošago ngangišano.
Maria o bula legapana leo le swarago “makhura a monko o bose a boima bja mo e ka bago seripagare sa lithara, e lego a nareda ya kgonthe.” (Johane 12:3) Makhura a a bohlokwa kudu, theko ya ona (ya ditenariase tše 300) e ka lekana le mogolo wa ngwaga! Maria o tšhela makhura hlogong ya Jesu le dinaong tša gagwe gomme a mo phumola dinao ka meriri ya gagwe. Monko wa ona o tlala ntlo ka moka.
Barutiwa ba galefile gomme ba a botšiša ba re: “Ke ka baka la’ng makhura a a sentšwe?” (Mareka 14:4) Judase Isikariote o a gana, o re: “Ke ka baka la’ng makhura a a monko o bose a se a rekišwa ka ditenariase tše makgolotharo gomme tša newa badiidi?” (Johane 12:5) Ga se gore Judase o tloga a tshwenyegile ka badiidi. O be a dutše a utswa tšhelete yeo a e swarelago barutiwa.
Jesu o emelela Maria, o re: “Ke ka baka la’ng le leka go tshwenya mosadi yo? O ntiretše tiro e botse. Le na le badiidi ka mehla, eupša le ka se be le nna ka mehla. Ge mosadi yo a be a ntšhela makhura a a monko o bose mmeleng, o be a direla go ntokišetša poloko. Ruri ke re go lena: Kae le kae mo ditaba tše tše dibotse di bolelwago gona lefaseng ka moka, se mosadi yo a se dirilego le sona se tla bolelwa e le go mo gopola.”—Mateo 26:10-13.
Jesu bjale o bile Bethania ka godimo ga letšatši, gomme taba ya gore o gona moo e phatlaletše. Bajuda ba bantši ba tlile ntlong ya Simone e sego feela go tlo bona Jesu eupša le go bona Latsaro, “yo [Jesu] a mo tsošitšego bahung.” (Johane 12:9) Baperisita ba bagolo bjale ba rera go bolaya Jesu gotee le Latsaro. Baetapele ba ba bodumedi ba nagana gore taba ya gore Latsaro o boetše o a phela ke yona e dirago gore batho ba bantši ba dumele go Jesu. Ruri baetapele ba ba bodumedi ke ba babe kudu!


text:
NA SE HLAMILWE?
Setho Seo se Tšweletšago Seetša sa Bobtail Squid ya Hawaii
PHOOFOTŠWANA ye yeo e tsomago bošego, yeo e bitšwago bobtail squid ya Hawaii e kgona go itirela seetša sa go swana le sa ngwedi le dinaledi, gore e se ke ya bonagala. Sephiri sa phoofotšwana ye se letše go dipaketheria tšeo di tšweletšago seetša. Sephiri seo le rena se ka re hola, eupša ka tsela e sa lemogegego. Se ka hola boemo bja rena bja tša maphelo.
Ela hloko: Bobtail squid ya Hawaii e phela lebopong la meetse a hlwekilego a Dihlakahlakeng tša Hawaii. Seetša sa ngwedi le dinaledi se be se ka dira gore phoofotšwana ye e bonwe ke diphoofolo tšeo di ka e hlaselago. Lega go le bjalo, bobtail squid e tšweletša seetša ka tlase ga yona seo se swanago le seetša seo se bonagalago bošego. Mafelelo ke gore ga e bonagale e bile ga e na moriti. Bobtail squid e diriša setho sa yona seo se nago le dipaketheria tšeo di tšweletšago seetša se se lekanego, e lego seo re ka rego ke thekinolotši ya maemo a godimo, bakeng sa gore e se bonwe ke diphoofotšwana tšeo e di jago.
Dipaketheria tše gape di ka thuša go laola dinako tša sona tša go robala le go tsoga. Se se kgahliša banyakišiši ka ge tswalano magareng ga dipaketheria le modikologo wa diphedi wa nako o se go di bobtail squid feela. Ka mohlala, dipaketheria tšeo di thušago diamuši go šila dijo, di ka ba di tswalana le modikologo wa diphedi wa nako. Ge e ba modikologo wo o ka šitišwa, motho a ka ba le kgateletšego ya monagano, bolwetši bja swikiri, a nona kudu le go ba le bothata bja go robala. Ka gona, go ithuta ka tshepedišo ya dipaketheria ya squid go ka thuša go kaonefatša boemo bja batho bja tša maphelo.
O nagana eng? Na setho seo se tšweletšago seetša sa bobtail squid ya Hawaii se bile gona ka tlhagelelo? Goba na se hlamilwe?


text:
DINAGA LE BATHO
Go Etela Indonesia
INDONESIA e bopša ke dihlakahlaka tše 17 000. Batho ba yona ba tsebja ka mo go kgethegilego ba ena le bogwera, go se fele pelo, botho le go amogela baeng.
Dijo tša Indonesia gantši di akaretša reise le dišebo tše dingwe—tšeo gantši di tšhelwago dinoko—gotee le dienywa. Mafelong a mangwe, malapa a ja a dutše legogweng, a eja ka diatla gomme a kopanya sešebo le reise. Maindonesia a mantši a bolela gore dijo tšeo di jewago ka tsela ye di bose.
Maindonesia a rata bokgabo, go bina le mmino. Seletšo seo se bitšwago angklong ke seletšo seo se tlwaelegilego sa Indonesia; se dirilwe ka dinaka tša semela sa bamboo tšeo di kgomareditšwego ka go arogana foreimeng. Dinaka tšeo di beakanywa ka tsela ya gore di tšweletše medumo e itšego ge di šikinywa. Bakeng sa go bapala modumo o itšego, dibapadi tše mmalwa di swanetše go swarišana, se sengwe le se sengwe se šikinye seletšo sa sona sa angklong ka nako e nepagetšego.
Indonesia e ile ya tutuetšwa kudu ke Bohindu le Bobuddha go fihlela lekgolong la bo-15 la nywaga C.E. Lekgolong la bo-16 la nywaga, Bomoseleme bo ile bja thoma go tutuetša setšo sa Indonesia. Mayuropa ao a tsomago dinoko a ile a fihla lekgolong la bo-16 la nywaga gomme a tliša madumedi a Bojakane.
Dihlatse tša Jehofa, tšeo di tsebjago lefaseng ka bophara ka modiro wa tšona wa go ruta ka Beibele, di be di dutše di swaregile ka modiro woo kua Indonesia ga e sa le go tloga ka 1931. Ga bjale, go na le Dihlatse tša ka godimo ga tše 22 000 kua Indonesia gomme di dira maiteko a go fihlelela difoa. Morago bjale, batho ba ka godimo ga ba 500 ba bile gona sebokeng se se kgethegilego sa polelo ya diatla seo se bego se swerwe ke Dihlatse tša Jehofa sa go gopola lehu la Jesu Kriste.
Phafoga! e gatišwa ka maleme a 98, go akaretša le Seindonesia (seo gape se bitšwa Bahasa Indonesia).


text:
THUTO 15
Bagolo ba Hlankela Phuthego Bjang?
Ga re na baruti bao ba lefšago mokgatlong wa rena. Go e na le moo, go etša ge go be go dirwa ge phuthego ya Bokriste e be e thoma, go kgethwa balebeledi bao ba swanelegago gore ba “diše phuthego ya Modimo.” (Ditiro 20:28) Bagolo ba ke banna bao ba gotšego moyeng bao ba etelelago pele ka phuthegong gomme ba diša, ‘e sego ka go gapeletšwa, eupša ka go rata; le gona e sego ka go rata leruo la go se botege, eupša ka go fišega.’ (1 Petro 5:1-3) Ke mošomo ofe wo ba re direlago wona?
Ba a re hlokomela le go re šireletša. Bagolo ba hlahla phuthego le go e šireletša moyeng. Ka ge ba lemoga gore Modimo o ba neile boikarabelo bjo bjo bohlokwa, bagolo ga ba buše batho ba gagwe, eupša go e na le moo, ba re thuša go iketla le go thaba. (2 Bakorinthe 1:24) Go fo etša ge modiši a hlokomela nku e nngwe le e nngwe ya gagwe gabotse, bagolo ba leka go tseba setho se sengwe le se sengwe sa phuthego.—Diema 27:23.
Ba re ruta kamoo re ka dirago thato ya Modimo ka gona. Bekeng e nngwe le e nngwe, bagolo ba okamela diboka tša phuthego bakeng sa go matlafatša tumelo ya rena. (Ditiro 15:32) Banna ba bao ba ineetšego gape ba etelela pele modirong wa boebangedi, ba šoma le rena le go re tlwaetša dikarolong ka moka tša bodiredi.
Ba a re kgothatša. Bakeng sa go re thuša go matlafatša tswalano ya rena le Jehofa, bagolo ba diphuthegong tša gabo rena ba ka boledišana le rena magaeng a rena goba Holong ya Mmušo bakeng sa go re thuša le go re homotša go tšwa Mangwalong.—Jakobo 5:14, 15.
Go tlaleletša mošomong wa bona ka phuthegong, bagolo ba bantši ba na le mešomo ya boiphedišo le boikarabelo bja lapa tšeo di nyakago tlhokomelo le nako ya bona e ntši. Re swanetše go hlompha bana ba babo rena bao ba šomago ka thata.—1 Bathesalonika 5:12, 13.
Bagolo ba phuthego ba kgatha tema efe?
Bagolo ba re bontšha ka ditsela dife gore ba a re kgahlegela?
Ithute ka mo go oketšegilego
Diphuthego tša Dihlatse tša Jehofa di Rulagantšwe Bjang?
Ikhweletše kamoo re hwetšago tlhahlo le ditaelo go dirišwa tokišetšo ye.
Kolobetšo le Tswalano ya Gago le Modimo
Ke megato efe yeo e nyakegago gore o swanelegele kolobetšo ya Bokriste? Ithute seo e se bolelago le kamoo e swanetšego go dirwa ka gona.


text:
Mmušo wa Modimo o Phala Mebušo Yohle
JESU KRISTE o rutile balatedi ba gagwe gore: “Le swanetše go rapela ka tsela ye: ‘Tatago rena wa magodimong, leina la gago a le kgethagatšwe. Mmušo wa gago a o tle. Thato ya gago a e direge le mo lefaseng bjalo ka ge e direga legodimong.’” (Mateo 6:9, 10) Thapelo ye yeo e tsebjago ke ba bantši e le Tatawešo, goba Thapelo ya Morena, e hlalosa morero wa Mmušo wa Modimo.
Leina la Modimo le tla kgethagatšwa ka thušo ya Mmušo. Lenyatšo ka moka leo le kgobetšwego leineng le, ka baka la borabele bja Sathane le bja batho le tla phumolwa. Se se bohlokwa. Lethabo la dibopiwa ka moka tše bohlale le ithekgile ka go swara leina la Modimo e le le lekgethwa le go amogela ka go rata tshwanelo ya gagwe ya go buša.—Kutollo 4:11.
Go tlaleletša moo, Mmušo wa Modimo o hlomilwe bakeng sa go dira gore “thato ya [Modimo] e direge le mo lefaseng bjalo ka ge e direga legodimong.” Thato yeo ke efe? Ke go tsošološa tswalano gare ga Modimo le batho, yeo Adama a e lahlilego. Le gona Mmušo o tla phetha morero wa Mmuši wa Legohle e lego Jehofa, wa go tsošološa paradeise mo lefaseng moo batho ba lokilego ba tlago go phela ka mo go sa felego. Ee, Mmušo wa Modimo o tla fediša tshenyo ka moka yeo e bakilwego ke sebe sa mathomo gomme wa dira gore morero wa Modimo wa lerato ka lefase o phethege. (1 Johane 3:8) Ge e le gabotse, Mmušo wo le seo o tlago go se phetha ke molaetša o mogolo wa Beibele.
O Phala e Mengwe Bjang?
Mmušo wa Modimo ke pušo ya kgonthe yeo e nago le matla a magolo. Moporofeta Daniele o re tsopoletše bogolo bja matla a wona. Nywageng e fetilego o boletše e sa le pele gore: “Modimo [o tlo] tsoša mmušô wo . . . O [tlago] xo phšatla mebušô e mengwê [ya batho] ka moka wa e fediša.” Go oketša moo, go fapana le mebušo ya batho yeo e tšwelelago le go timelela ge histori e dutše e phethega, Mmušo wa Modimo ke “wo o ka se kexo wa šwalalanywa neng le neng.” (Daniele 2:44) Ga go felele fao. Mmušo wo o tloga o phala mebušo ya batho ka dilo tšohle.
Mmušo wa Modimo o na le Kgoši e phagamego.
Hlokomela gore Kgoši yeo ke mang. ‘Dilorong le diponong’ tšeo Daniele a ilego a di bontšhwa, o bone Kgoši ya Mmušo wa Modimo e le bjalo ka yo “e kexo ké Morwa-motho,” e tlišwa go Modimo yo Matla ohle gomme e neelwa “boxoši le kxodišô le mmušô” tša ka mo go sa felego. (Daniele 7:1, 13, 14) Morwa-motho yoo ga se yo mongwe ge e se Jesu Kriste—Mesia. (Mateo 16:13-17) Jehofa Modimo o kgethile Morwa wa gagwe ka noši, Jesu, gore e be Kgoši ya Mmušo wa Gagwe. Ge Jesu a be a le lefaseng o ile a botša Bafarasei ba kgopo gore: “Mmušo wa Modimo o gare ga lena,” e le ge a bolela gore yena, yoo e tlago go ba Kgoši ya Mmušo woo, o gare ga bona.—Luka 17:21.
Jehofa o kgethile Jesu Kriste gore e be Kgoši ya Mmušo wa Gagwe
Mo bathong, ke Mmuši ofe yo a nago le ditshwanelo tša go buša go swana le Jesu? Jesu o šetše a hlatsetše gore e tloga e le Moetapele wa toka, wa go botega le yo a nago le kwelobohloko. Diebangedi di mo hlalosa e le monna yo a gatago mogato le yo a nago le lerato le borutho gotee le maikwelo a tseneletšego. (Mateo 4:23; Mareka 1:40, 41; 6:31-34; Luka 7:11-17) Go feta moo, Jesu yo a tsošitšwego bahung ga e sa le lekgoba la lehu goba la mafokodi a mangwe ao batho ba nago le ona.—Jesaya 9:5, 6.
Jesu le babuši-gotee le yena ba buša ba le maemong a phagamego.
Le gona, Daniele ponong ya gagwe ya toro o ile a bona “sethšaba sa bakxêthwa . . . [se] fiwa mmušô le boxoši.” (Daniele 7:27) Jesu ga a buše a nnoši. O na le ba bangwe bao ba tlago go buša le yena e le dikgoši le go hlankela e le baperisita. (Kutollo 5:9, 10; 20:6) Ge moapostola Johane a ngwala mabapi le bona o itše: “Ka lebelela, gomme, bonang! Kwana e eme Thabeng ya Tsione e na le ba dikete tše lekgolo-masome-nne-nne . . . bao ba rekilwego lefaseng.”—Kutollo 14:1-3.
Kwana ke Jesu Kriste ge a le maemong a gagwe Mmušong. (Johane 1:29; Kutollo 22:3) Thaba ye ya Tsione e šupa legodimo. * (Baheberu 12:22) Jesu le babuši-gotee le yena ba 144 000 ba buša ba le legodimong. Ruri ba tloga ba buša ba le maemong a phagamego kudu! Ka ge ba le legodimong, ba tla kgona go bona gohle. Ka ge magodimo e le bodulo bja “mmušo wa Modimo,” o bitšwa gape gore ke “mmušo wa magodimo.” (Luka 8:10; Mateo 13:11) Ga go na dibetša, gaešita le ditlhaselo tša nuclear, tšeo di ka fihlelelago mmušo woo wa magodimo le go o wiša. Ga o fenyege, le gona o tla phethagatša morero wo Jehofa a o neilego wona.—Baheberu 12:28.
Mmušo wa Modimo o na le baemedi bao ba botegago mo lefaseng.
Re tseba se bjang? Psalme 45:16 e re: “O tlo . . . bea bakxôma lefaseng ka moka.” Boporofeteng bjo, “O” e emela Morwa wa Modimo. (Psalme 45:6, 7; Baheberu 1:7, 8) Ka gona, Jesu Kriste ka noši o tla kgetha bakgoma bao e lego baemedi. Re ka kgodišega gore ba tla phethagatša ditaelo tša gagwe ka potego. Gaešita le lehono, banna ba swanelegago bao ba hlankelago e le bagolo ka phuthegong ya Bokriste ba rutwa gore ba se ke ba “buša” badumedi-gotee le bona, eupša ba ba šireletše, ba ba lapološe le go ba homotša.—Mateo 20:25-28; Jesaya 32:2.
Mmušo o na le balata ba go loka.
Mahlong a Modimo ke ba-ila-bokgopo le baloki. (Diema 2:21, 22) Beibele e re: “Ba bolêta e tlo ba bôná beng ba naxa; ba tlo thaba ka botlalô bya moláô.” (Psalme 37:11) Balata ba Mmušo ke ba boleta—ba rata go rutwa, ba ikokobeditše e bile ba bonolo. Dilo tšeo ba di kgahlegelago kudu ke tša moya. (Mateo 5:3) Ba nyaka go dira se se nepagetšego le gona ba latela tlhahlo ya Modimo.
Mmušo wa Modimo o hlahlwa ke melao e phagamego.
Melao le melao ya motheo yeo e laolago Mmušo wo e tšwa go Jehofa Modimo ka noši. Go e na le gore e re gatelele ka mo go sa lokago, e a re hola. (Psalme 19:7-11) Batho ba bantši ba šetše ba holwa ke go phela ka melao ya Jehofa ya go loka. Ka mohlala, go ela hloko keletšo ya Beibele mabapi le banna, basadi le bana go kaonefatša bophelo bja malapa a rena. (Baefeso 5:33–6:3) Ge re latela keletšo e rego re ‘apare lerato,’ tswalano ya rena le ba bangwe e a kaonefala. (Bakolose 3:13, 14) Le gona ge re phela ka melao ya motheo ya Mangwalo, re hlagolela mekgwa e mebotse ya go šoma le go ba le pono e nepagetšego ka tšhelete. (Diema 13:4; 1 Timotheo 6:9, 10) Go phema botagwa, dikopano tše di gobogilego tša botona le botshadi, go kgoga le go lemalela dihlare-tagi go ka thuša go šireletša bophelo bja rena bjo bobotse bja mmele.—Diema 7:21-23; 23:29, 30; 2 Bakorinthe 7:1.
Mmušo wa Modimo ke pušo yeo e hlomilwego ke Modimo. Kgoši ya wona—Mesia, e lego Jesu Kriste—le babuši-gotee le yena ba ikarabela go Modimo bakeng sa go godiša melao ya Gagwe ya go loka le melao ya gagwe ya motheo e lerato. Balata ba Mmušo, go akaretša le baemedi ba wona ba lego lefaseng, ba thabela go phela ka melao ya Modimo. Ka gona, Modimo o tla pele go babuši le balata ba Mmušo. Ka gona, Mmušo e tloga e le pušo ya Modimo—bolaodi bja Modimo. O tla atlega go phetha merero ye o hlometšwego gore o e phethe. Eupša Mmušo wa Modimo, wo o tsebjago gape e le Mmušo wa Mesia, o tla thoma neng go buša?
Mmušo o Thoma go Buša
Selo seo se ka re thušago go kwešiša gore Mmušo o thoma neng go buša, se hwetšwa mantšung a Jesu. O boletše gore: “Jerusalema e tla gatakelwa ke ditšhaba go fihla ge dinako tše di beilwego tša ditšhaba di phethega.” (Luka 21:24) Jerusalema e be e le motse o nnoši lefaseng ka moka wo ka go lebanya o bego o tswalanywa le leina la Modimo. (1 Dikxoši 11:36; Mateo 5:35) E be e le mošate wa mmušo wo o dumeletšwego ke Modimo wa lefaseng. Motse wo o be o swanetše go gatakelwa ke ditšhaba ka tsela ya gore bolaodi bja Modimo bathong ba gagwe bo be bo tla šitišwa ke mebušo ya lefase. Se se be se tla thoma neng?
Kgoši ya mafelelo yeo e ilego ya dula sedulong sa Jehofa kua Jerusalema e ile ya botšwa gore: “Tloša seala, O rolê mphapahlôxô! . . . Xo tlo bá xwa tla e a swanetšwexo ke wôna, ka o nea yêna.” (Hesekiele 21:30-32) Mphapahlogo o be o swanetše go rolwa hlogong ya kgoši yeo, gomme pušo ya Modimo bathong ba Gagwe e be e tla šitišwa. Se se phethagetše ka 607 B.C.E. ge Bababilona ba fediša Jerusalema. Nakong yeo e bego e tla latela ya “dinako tše di beilwego,” Modimo o be a ka se be le mmušo lefaseng wo o bego o tla emela bogoši bja gagwe. Ke feela bofelong bja mabaka ao, mo Jehofa a bego a tla nea matla a go buša go yo a mo ‘swanetšego’—Jesu Kriste. Nako yeo e be e tla ba e kaaka’ng?
Boporofeta ka pukung ya Beibele ya Daniele bo re: “Rêmang sehlare seo Le se fedišê; fêla, Le šadišê thitô ya sôna mmung, e šalê è tlemilwe ka dithsipi le ka mefiri . . . xo bê xo fetê mabaka a šupaxo.” (Daniele 4:23) Ka ge re tla bona, “mabaka a šupaxo” a go boletšwego ka wona a lekana le “dinako tše di beilwego tša ditšhaba.”
Ka Beibeleng, dihlare di swantšhetša batho, babuši le mebušo ka dinako tše dingwe. (Psalme 1:3; Jeremia 17:7, 8; Hesekiele, kgaolo 31) Sehlare sa seswantšhetšo se ile sa “bônwa ke ba maxomô a lefase lohle.” (Daniele 4:11) Ka gona, bobuši bjo bo bego bo swantšhetšwa ke sehlare seo se bego se tla rengwa le go tlengwa bo ile bja fihla “maxomong a lefase,” bja akaretša mebušo ya batho ka moka. (Daniele 4:17, 20, 22) Ka gona sehlare se swantšhetša bogoši bjo bo phagamego bja Modimo, kudu-kudu tswalanong ya bjona le lefase. Bobuši bjo bo ile bja buša ka nakwana mo lefaseng setšhabeng sa Isiraele ka mmušo wo o hlomilwego ke Jehofa. Sehlare sa seswantšhetšo se ile sa rengwa gomme thito ya sona ya tlengwa ka ditšhipi le mefiri e le go se thibela go gola. Se se be se bontšha gore pušo yeo e bego e emela Modimo mo lefaseng e be e tla kgaotša go buša, ka ge go diregile ka 607 B.C.E.—eupša e be e ka se kgaotše ya ba moka. Sehlare se be se tla dula se tlemilwe go ba go fihla “mabaka a šupaxo” a fetile. Mafelelong a nako yeo, Jehofa o tla nea moja-bohwa yo a swanelegago bobuši, Jesu Kriste. Go molaleng gore “mabaka a šupaxo” le “dinako tše di beilwego tša ditšhaba” di šupa lebakeng le le swanago la nako.
Beibele e re thuša go kwešiša botelele bja “mabaka a šupaxo.” E lekanya matšatši a 1 260 le “nako [nako e tee] le dinako [dinako tše pedi, bontši] le seripa sa nako”—e lego palo-moka ya “dinako” tše tharo le seripa. (Kutollo 12:6, 14) Se se ra gore palo yeo ge e balwa gabedi, goba dinako tše šupa, e lekana le matšatši a 2 520.
Ge re bala matšatši a kgonthe a 2 520 go tloga ka 607 B.C.E re fihla go 600 B.C.E. Lega go le bjalo, dinako tše šupa di bile gona nako e telele go feta yeo. Di be di dutše di tšwela pele ge Jesu a be a bolela ka “dinako tše di beilwego tša ditšhaba.” Ka gona, dinako tše šupa ke tša boporofeta. Ka baka leo, re swanetše go diriša molao wa Mangwalo wa gore: “’Bakeng sa letšatši xwa êma ngwaxa.” (Numeri 14:34; Hesekiele 4:6) Ge go le bjalo, mabaka a šupago a go buša ga mebušo e matla ya lefase ka ntle le gore Modimo a tsene ditaba gare a dira palo-moka ya nywaga e 2 520. Ge re bala nywaga e 2 520 go tloga ka 607 B.C.E. e re fihliša go 1914 C.E. Wo ke ngwaga wo “dinako tše di beilwego tša ditšhaba,” goba mabaka a šupago, di fedilego ka wona. Se se ra gore Jesu Kriste o thomile go buša e le Kgoši ya Mmušo wa Modimo ka 1914.
“Mmušo wa Gago a o tle”
Ka ge Mmušo wa Mesia o šetše o hlomilwe legodimong, na re swanetše go tšwela pele re rapelela gore o tle, bjalo ka ge Jesu a ile a ruta thapelong ya mohlala? (Mateo 6:9, 10) Ee. Kgopelo yeo e swanetše, e bile e sa dutše e kwagala. Mmušo wa Modimo kgaufsinyane o tla tiiša matla a wona a feletšego a go buša mo lefaseng.
Ruri batho ba botegago ba tla šegofatšwa ge seo se direga! Beibele e re: “Modimo ka noši o tla ba le bona. O tla phumola megokgo ka moka mahlong a bona, gomme lehu le ka se hlwe le sa ba gona, le ge e le manyami goba sello goba bohloko di ka se hlwe di sa ba gona. Dilo tša pele di fetile.” (Kutollo 21:3, 4) Ka nako yeo ‘go ba ba agilego fao go ka se be le e a rego: Ke a babja!’ (Jesaya 33:24) Bao ba kgahlišago Modimo ba tla hwetša bophelo bjo bo sa felego. (Johane 17:3) Ge re letile go phethega ga boporofeta bjo le diporofeto tše dingwe tše dibotse tša Beibele, a re ‘tšweleng pele re tsoma mmušo pele le toko ya Modimo.’—Mateo 6:33.
^ ser. 10 Kgoši Dafida wa Isiraele ya bogologolo o ile a thopa sebo sa Thaba ya Tsione ya Lefaseng go Bajebusi gomme a se dira motse-mošate wa gagwe. (2 Samuele 5:6, 7, 9) O ile a ba a iša Polokelo goba Areka e kgethwa moo. (2 Samuele 6:17) Ka ge Areka e be e tswalana le go ba gona ga Jehofa, ge go bolelwa ka Tsione go be go thwe ke madulo a Modimo gomme e ba seswantšho se se swanetšego sa legodimo.—Ekisodo 25:22; Lefitiko 16:2; Psalme 9:11; Kutollo 11:19.


text:
Go Lebeletšana le go Hwelwa ke Molekane
BEIBELE e bolela ka mo go kwagalago gore: Monna o swanetše go “[rata] mosadi wa gagwe bjalo ka ge a ithata.” Mosadi le yena o swanetše “go ba le tlhompho e tseneletšego go monna wa gagwe.” Bobedi bja bona ba swanetše go phetha dikarolo tša bona e le “nama e tee.” (Baef. 5:33; Gen. 2:23, 24) Ge nako e dutše e eya, tswalano ya banyalani e a matlafala gomme lerato la bona le a gola. O ka bapetša se le medu e logaganego ya mehlare e mebedi yeo e bapelanego. Maikwelo a banyalani bao ba thabilego le ona a a logagana.
Eupša go thwe’ng ge e ba monna goba mosadi a ka hwa? Gona tlemo yeo e bego e le gona ya lenyalo e a fela. Gantši mohlolo goba mohlologadi o šala a le manyaming a magolo, a jewa ke bodutu e bile a ka galefa goba a ka ipona molato. Daniella yo a bego a nyetšwe ka nywaga e 58, o be a tseba batho ba bantši bao ba hwetšwego ke balekane. * Eupša ka morago ga gore monna wa gagwe a hwe, o itše: “Mathomong ke be ke sa kwešiše se. O ka se tsoge o kwešišitše bohloko bjo go fihlela o bo kwa.”
BOHLOKO BJO BO BONAGALAGO BO SA FELE
Banyakišiši ba bangwe ba re ga go kgateletšego e kotsi go feta yeo e ka bakwago ke lehu la molekane yo o mo ratago. Ba bantši bao ba hwetšwego ke balekane ba dumelelana le seo. Monna wa Millie o hwile nywaga e mentši e fetilego. Ge a hlalosa bophelo bja gagwe e le mohlologadi, o re: “Ke ikwa ke golofetše.” O be a bolela ka maikwelo a gagwe ao a bakilwego ke go hwelwa ke molekane wa gagwe yo a bego a nyalane le yena ka nywaga e 25.
Susan o be a nagana gore bahlologadi bao ba llelago balekane ba bona ka nywaga e mentši ba a feteletša. Ke moka monna wa gagwe yo a bego a nyalane le yena ka nywaga e 38 o ile a hwa. Le ge go fetile nywaga e 20, o re: “Ke nagana ka yena letšatši le letšatši.” Gantši megokgo e no tšwa ka gobane a mo gopola kudu.
Beibele e re kgonthišetša gore go hwelwa ke molekane go bohloko kudu e bile ga go lebalege. Ge Sara a hwile, monna wa gagwe e lego Aborahama o ile “a tla a hlokofalela Sara le go mo llela.” (Gen. 23:1, 2) Gaešita le ge Aborahama a be a dumela tsogong, o ile a lla gabohloko ge moratiwa wa gagwe a hwile. (Baheb. 11:17-19) Ka morago ga gore Jakobo a hwelwe ke mosadi yo a rategago e lego Ragele, ga se a ka a mo lebala ka pela. O ile a bolela ka tsela e lerato ka yena go barwa ba gagwe.—Gen. 44:27; 48:7.
Re swanetše go ithuta’ng mehlaleng ye ya Mangwalo? Bahlolo le bahlologadi gantši ba kwa bohloko ka nywaga e mentši ka morago ga go hwelwa. Ga se ra swanela go nagana gore ba a fokola ge ba fela ba lla goba ba nyama, eupša re swanetše go kwešiša gore maikwelo ao a bakwa ke tahlegelo ya bona e kgolo. Go ka nyakega gore re ba kwele bohloko le go ba thekga ka nako e telele.
GO SE BELAELE KA TŠA KA MOSO
Ga go bonolo gore mohlolo goba mohlologadi a boele a phele bjalo ka ge eka ga se a ka a tsena lenyalong. Ka morago ga nywaga e mentši lenyalong, monna gantši o tseba kamoo a ka homotšago mosadi wa gagwe le go mo kgothatša ge a gateletšegile. Ge a se sa le gona, ga go sa na moo a tla hwetšago lerato le khomotšo. Ka mo go swanago, ge nako e dutše e eya mosadi le yena o ithuta kamoo a ka thabišago monna wa gagwe le go mo dira gore a ikwe a ratwa. Ga go na seo se ka bapetšwago le go mo kgoma ka tsela e borutho, go mmotša mantšu a homotšago le go kgahlegela dinyakwa tša gagwe. Ge mosadi yoo a ka hwa, monna a ka ikwa eka o šetše a nnoši lefaseng. Ka baka leo, ba bangwe ba bao ba hwetšwego ke balekane ba lebelela bokamoso ka go se kgodišege le ka poifo. Ke molao ofe wa motheo wa Beibele woo o ka ba thušago go ba le khutšo le go se boife?
“Le ka mohla le se ke la belaela ka letšatši le le latelago, gobane letšatši le le latelago le tla ba le dipelaelo tša lona. Letšatši le lengwe le le lengwe le lekanwe ke bošula bja lona.” (Mat. 6:34) Mantšu ao a Jesu a šupa go dinyakwa tša nama, eupša a thušitše ba bantši go kgotlelela bohloko bja go hwelwa ke moratiwa. Ka morago ga dikgwedi mosadi wa gagwe a hwile, Charles o ngwadile gore: “Ke sa dutše ke gopola Monique kudu, e bile ka dinako tše dingwe ke mo gopola le go feta. Lega go le bjalo, ke lemogile gore ke ga tlhago go ikwa ka tsela yeo le gore ge nako e dutše e eya bohloko bjo ke bo kwago bo tla okobala.”
Ee, Charles o ile a swanelwa ke go kgotlelela go feta ga “nako.” O kgonne bjang? O itše: “Jehofa o nthušitše gore ke se belaele ka tša ka moso.” Charles o be a sa nolwa moko ke manyami. Bohloko bja gagwe ga se bja fo nyamelela ka bošego bjo tee, e bile ga se bja mo fetša matla. Ge e ba le wena o hwetšwe ke molekane, leka go se belaele ka tša ka moso. Ga o tsebe gore letšatši le le latelago le tla go tlišetša mehola goba kgothatšo efe.
Lehu e be e se karolo ya morero wa Jehofa wa mathomong. Go fapana le moo, ke karolo ya “mediro ya Diabolo.” (1 Joh. 3:8; Baroma 6:23) Sathane o diriša lehu le go boifa go hwa go bea batho ba bantši bokgobeng le go ba dira gore ba se be le kholofelo. (Baheb. 2:14, 15) Sathane o a thaba ge motho a nagana gore a ka se tsoge a hweditše lethabo la kgonthe le kgotsofalo, gaešita le lefaseng le lefsa la Modimo. Ka gona, kgateletšego ya motho yo a hwetšwego ke molekane ke ditlamorago tša sebe sa Adama le makatika a Sathane. (Baroma 5:12) Jehofa o tla tloša ka mo go feletšego tshenyo yeo e bakilwego ke Sathane, a fediša sebetša sa gagwe se kgopo e lego lehu. Bohle bao ba hwetšwego ke balekane, go akaretša le wena, ba tla lokologa go boifeng lehu leo le bakilwego ke Sathane.
Go molaleng gore ka morago ga tsogo ya bahu, tsela yeo batho ba tla bego ba dirišana ka yona e tla fetoga. Nagana ka batswadi, borakgolo le bomakgalo gotee le borakgolokhukhu ba bangwe ba rena bao ba tlago go tsošwa le go phethagala ganyenyane-ganyenyane le bana ba bona gotee le ditlogolo tša bona. Ditlamorago tša botšofadi di tla fedišwa ka mo go feletšego. Na go ka direga gore moloko o mofsa o tle o ithute go lebelela borakgolokhukhu ba bona ka tsela yeo e fapanego kudu le yeo ba ba lebelelago ka yona lehono? Le gona na ga re dumele gore diphetogo tše bjalo e tla ba karolo ya go kaonefatšwa ga malapa?
Re ka ba le dipotšišo tše dintši ka bao ba tlago go tsošwa, bjalo ka tša bao ba hwetšwego ke balekane ba babedi goba go feta moo. Basadutsei ba ile ba rotoša potšišo ya mabapi le mosadi yo a hwetšwego ke monna wa gagwe wa pele, gwa latela wa bobedi, go fihlela ka wa bošupa. (Luka 20:27-33) Ge ba tsoga go tlo direga’ng? Ga re tsebe, e bile ga go hlokagale gore re ikopiše hlogo goba go tshwenywa ke dilo tšeo re sa di tsebego. Seo re swanetšego go se dira gona bjale ke go bota Modimo. Go na le selo seo re kgodišegilego ka sona—selo le ge e ka ba sefe seo Jehofa a tlago go se dira nakong e tlago se tla re thabiša, e tla ba selo seo re ka se fagahlelago, e sego go se boifa.
KHOLOFELO YA TSOGO—MOTHOPO WA KHOMOTŠO
E nngwe ya dithuto tše di kwagalago kudu ka Lentšung la Modimo ke ya gore bahu ba tla tsošwa. Dipego tša Beibele tša batho bao ba ilego ba tsošwa di re kgonthišetša gore ‘bohle bao ba lego mabitleng ba tla kwa lentšu la Jesu gomme ba tšwa.’ (Joh. 5:28, 29) Batho bao ba tla bego ba phela ka nako yeo ba tla thabišwa ke go kopana le bao ba lokolotšwego lehung. Ka lehlakoreng le lengwe, re ka se kgone le go akanya ka lethabo leo bao ba tsošitšwego ba tlago go ba le lona.
Ge bahu ba dutše ba tsošwa, lefase le tla tlala ka lethabo le legolo leo le sa kago la bonwa. Batho ba dibilione bao ba tsošitšwego ba tla boela ba ba gare ga bao ba phelago. (Mar. 5:39-42; Kut. 20:13) Go naganišiša ka mohlolo wo wa nakong e tlago go swanetše go homotša bohle bao ba hwetšwego ke bao ba ba ratago.
Na go na le yo a tlago go ba le lebaka le le kwagalago la go nyama ge tiragalo yeo e kgahlišago ya go tsošwa ga bahu e direga? Beibele e re aowa. Go ya ka Jesaya 25:8, Jehofa “o tla metša lehu ka mo go sa felego.” Se se akaretša go fediša ka mo go feletšego kgateletšego yeo e bakwago ke lehu, ka ge boporofeta bjo bo tšwela pele ka gore: “Mmuši Morena Jehofa o tla phumola megokgo difahlegong ka moka.” Ge e ba ga bjale o ikwa o nyamile ka baka la ge molekane wa gago a hwile, ruri tsogo e tla go fa lebaka la gore o thabe.
Ga go na motho yo a kwešišago ka botlalo dilo ka moka tšeo Modimo a tlago go di dira lefaseng le lefsa. Jehofa o re: “Go etša ge magodimo a phagametše lefase, le ditsela tša ka di phagametše ditsela tša lena, gomme menagano ya ka e phagametše menagano ya lena.” (Jes. 55:9) Kholofetšo ya Jesu ya gore go tla ba le tsogo e re fa sebaka sa go bota Jehofa, go etša ge Aborahama a dirile. Selo sa bohlokwa seo Mokriste yo mongwe le yo mongwe a swanetšego go se dira gona bjale ke go dira seo Modimo a se nyakago go rena. Ka go re’alo, re tla ‘tšewa re swanelwa ke go hwetša tshepedišo yeo ya dilo’ gotee le bao ba tlago go tsošwa.—Luka 20:35.
LEBAKA LA GO BA LE KHOLOFELO
Go e na le go boifa, eba le kholofelo. Go ya ka pono ya motho, ga go na kholofelo ka bokamoso. Eupša Jehofa o re holofeditše dilo tše kaone. Re ka se tsebe tlwaa kamoo Jehofa a tlago go kgotsofatša dinyakwa tša rena ka moka, lega go le bjalo ga se ra swanela go belaela gore o tla dira bjalo. Moapostola Paulo o ngwadile gore: “Kholofelo yeo e bonwago ga se kholofelo, gobane ge motho a bona selo, na o a se holofela? Eupša ge e ba re holofela seo re sa se bonego, ka go fagahla re dula re se letile ka kgotlelelo.” (Baroma 8:24, 25) Go bota dikholofetšo tša Modimo go tla go thuša go kgotlelela. Ge o ka kgotlelela, o tla ba gona lefaseng le lefsa moo Jehofa a tlago go “go nea tše pelo ya gago e di kgopelago.” O tla kgotsofatša “kganyogo ya sephedi se sengwe le se sengwe.”—Ps. 37:4; 145:16; Luka 21:19.
Ge nako ya lehu la Jesu e batamela, baapostola ba gagwe ba ile ba nyama kudu. Jesu o ile a ba homotša ka mantšu a: “Le se dumelele dipelo tša lena di huduega. Bontšhang tumelo go Modimo le go nna.” O ba boditše gore: “Nka se le tlogele bošuaneng. Ke tla go lena.” (Joh. 14:1-4, 18, 27) Mantšu ao a gagwe a be a tla fa balatedi ba gagwe bao ba tloditšwego go theoša le nywagakgolo lebaka la go ba le kholofelo le go kgotlelela. Gaešita le bao ba fagahletšego go bona baratiwa ba bona ba tsošwa, ga ba na lebaka la go nolega moko. Jehofa le Morwa wa gagwe ba ka se ba tlogele ba nyamile. Ruri o ka kgodišega ka seo!
^ ser. 3 Maina a fetotšwe.
Ithute ka mo go oketšegilego
Ga go na Seo se Kago re “Aroxanya le Leratô la Modimo”
Lahla kgopolo ya maaka ya gore Modimo ga a go rate goba ga o bohlokwa go yena.


text:
MOROKAMI DECEMBER 2013
Na re Nyaka Modimo?
Batho ba bantši ba nagana gore ga ba nyake Modimo goba ba swaregile kudu go ka tshwenyega ka yena. Na go na le mohola le ge e le ofe wa go tseba Modimo e le ka kgonthe?
Ke ka Baka la Eng go Botšišwa Potšišo ye?
Ela hloko a mangwe a mabaka ao ka ona ba bantši bao ba ipolelago gore ba dumela go Modimo ba dirago diphetho tše e kego Modimo ga a gona.
Lebaka Leo re Nyakago Modimo
Hlahloba kamoo go ba le tswalano le Modimo go ka lebišago bophelong bjo bo thabišago le bjo bo nago le morero.
Go Dira Gore go Hlankela Jehofa e be Mošomo wa ka
Bill Walden o ile a phetha ka go phegelela mošomo wo o fapanego kudu dikgwedi tše mmalwa feela pele e ka ba moentšeneare wa tša go aga. Bala mabapi le kamoo go kgetha go hlankela Jehofa ka nako e tletšego go fetošitšego bophelo bja gagwe.
“Bonang! Dilo ka Moka ke di Dira tše Mpsha”
Na o nyaka go phela lefaseng leo go lona bohloko, tlaišego le lehu e tla bego e le dilo tša nakong e fetilego? Ithute kamoo Modimo a tlago go phethagatša kholofetšo ya gagwe.
‘Dithabeng le tla Epa Koporo’
Dilo tšeo di utolotšwego ke baepi ba marope morago bjale di bontšha gore koporo e be e dirišwa mehleng ya Beibele.
Jesu Kriste
—Re Swanetše go mo Gopola Bjang?
Na re swanetše go gopola Jesu e le lesea feela? Bao go thwego ke banna ba bohlale bao ba ilego ba tla go bona Jesu e be e le bomang? Ke’ng seo Jesu a se dirago ga bjale?
Dipotšišo tša Beibele di a Arabja
Morero wa go boa ga Kriste ke ofe? O tla boa ka tsela efe, gomme o tla dira’ng?
Dihlogo tše Dingwe tša Inthaneteng
Ke ka Baka la Eng le Diriša Leina Dihlatse tša Jehofa?
Bona moo leina le le tšwago gona.